ग्रह अपना शुभाशुभ प्रभाव गोचर एवं दशा-अन्तर्दशा-प्रत्यन्तर्दशा में देते हैं । जिस ग्रह की दशा के प्रभाव में हम होते हैं, उसकी स्थिति के अनुसार शुभाशुभ फल हमें मिलता है । जब भी कोई ग्रह अपना शुभ या अशुभ फल प्रबल रुप में देने वाला होता है, तो वह कुछ संकेत पहले से ही देने लगता है । ऐसे ही कुछ पूर्व संकेतों का विवरण।\nसूर्य के अशुभ होने के पूर्व संकेत-\nसूर्य अशुभ फल देने वाला हो, तो घर में रोशनी देने वाली वस्तुएँ नष्ट होंगी या प्रकाश का स्रोत बंद होगा । जैसे – जलते हुए बल्ब का फ्यूज होना, तांबे की वस्तु खोना । किसी ऐसे स्थान पर स्थित रोशनदान का बन्द होना, जिससे सूर्योदय से दोपहर तक सूर्य का प्रकाश प्रवेश करता हो । ऐसे रोशनदान के बन्द होने के अनेक कारण हो सकते हैं । जैसे – अनजाने में उसमें कोई सामान भर देना या किसी पक्षी के घोंसला बना लेने के कारण उसका बन्द हो जाना आदि । सूर्य के कारकत्व से जुड़े विषयों के बारे में अनेक परेशानियों का सामना करना पड़ता है । सूर्य जन्म-कुण्डली में जिस भाव में होता है, उस भाव से जुड़े फलों की हानि करता है । यदि सूर्य पंचमेश, नवमेश हो तो पुत्र एवं पिता को कष्ट देता है । सूर्य लग्नेश हो, तो जातक को सिरदर्द, ज्वर एवं पित्त रोगों से पीड़ा मिलती है । मान-प्रतिष्ठा की हानि का सामना करना पड़ता है । किसी अधिकारी वर्ग से तनाव, राज्य-पक्ष से परेशानी । यदि न्यायालय में विवाद चल रहा हो, तो प्रतिकूल परिणाम । शरीर के जोड़ों में अकड़न तथा दर्द । किसी कारण से फसल का सूख जाना । व्यक्ति के मुँह में अक्सर थूक आने लगता है तथा उसे बार-बार थूकना पड़ता है । सिर किसी वस्तु से टकरा जाता है । तेज धूप में चलना या खड़े रहना पड़ता है । !\nचन्द्र के अशुभ होने के पूर्व संकेत-\nजातक की कोई चाँदी की अंगुठी या अन्य आभूषण खो जाता है या जातक मोती पहने हो, तो खो जाता है । जातक के पास एकदम सफेद तथा सुन्दर वस्त्र हो वह अचानक फट जाता है या खो जाता है या उस पर कोई गहरा धब्बा लगने से उसकी शोभा चली जाती है । व्यक्ति के घर में पानी की टंकी लीक होने लगती है या नल आदि जल स्रोत के खराब होने पर वहाँ से पानी व्यर्थ बहने लगता है । पानी का घड़ा अचानक टूट जाता है । घर में कहीं न कहीं व्यर्थ जल एकत्रित हो जाता है तथा दुर्गन्ध देने लगता है । उक्त संकेतों से निम्नलिखित विषयों में अशुभ फल दे सकते हैं -> माता को शारीरिक कष्ट हो सकता है या अन्य किसी प्रकार से परेशानी का सामना करना पड़ सकता है । नवजात कन्या संतान को किसी प्रकार से पीड़ा हो सकती है । मानसिक रुप से जातक बहुत परेशानी का अनुभव करता है । किसी महिला से वाद-विवाद हो सकता है । जल से जुड़े रोग एवं कफ रोगों से पीड़ा हो सकती है । जैसे – जलोदर, जुकाम, खाँसी, नजला, हेजा आदि । प्रेम-प्रसंग में भावनात्मक आघात लगता है । समाज में अपयश का सामना करना पड़ता है । मन में बहुत अशान्ति होती है । घर का पालतु पशु मर सकता है । घर में सफेद रंग वाली खाने-पीने की वस्तुओं की कमी हो जाती है या उनका नुकसान होता है । जैसे – दूध का उफन जाना । मानसिक रुप से असामान्य स्थिति हो जाती है ।\nभूमि का कोई भाग या सम्पत्ति का कोई भाग टूट-फूट जाता है । घर के किसी कोने में या स्थान में आग लग जाती है । यह छोटे स्तर पर ही होती है । किसी लाल रंग की वस्तु या अन्य किसी प्रकार से मंगल के कारकत्त्व वाली वस्तु खो जाती है या नष्ट हो जाती है । घर के किसी भाग का या ईंट का टूट जाना । हवन की अग्नि का अचानक बन्द हो जाना । अग्नि जलाने के अनेक प्रयास करने पर भी अग्नि का प्रज्वलित न होना या अचानक जलती हुई अग्नि का बन्द हो जाना । वात-जन्य विकार अकारण ही शरीर में प्रकट होने लगना । किसी प्रकार से छोटी-मोटी दुर्घटना हो सकती है ।\nबुध के अशुभ होने के पूर्व संकेत-\nव्यक्ति की विवेक शक्ति नष्ट हो जाती है अर्थात् वह अच्छे-बुरे का निर्णय करने में असमर्थ रहता है । सूँघने की शक्ति कम हो जाती है । काम-भावना कम हो जाती है । त्वचा के संक्रमण रोग उत्पन्न होते हैं । पुस्तकें, परीक्षा के कारण धन का अपव्यय होता है । शिक्षा में शिथिलता आती है ।\nअच्छे कार्य के बाद भी अपयश मिलता है । किसी भी प्रकार का आभूषण खो जाता है । व्यक्ति के द्वारा पूज्य व्यक्ति या धार्मिक क्रियाओं का अनजाने में ही अपमान हो जाता है या कोई धर्म ग्रन्थ नष्ट होता है । सिर के बाल कम होने लगते हैं अर्थात् व्यक्ति गंजा होने लगता है । दिया हुआ वचन पूरा नहीं होता है तथा असत्य बोलना पड़ता है ।\nशुक्र के अशुभ होने के पूर्व संकेत-\nकिसी प्रकार के त्वचा सम्बन्धी रोग जैसे – दाद, खुजली आदि उत्पन्न होते हैं । स्वप्नदोष, धातुक्षीणता आदि रोग प्रकट होने लगते हैं । कामुक विचार हो जाते हैं । किसी महिला से विवाद होता है । हाथ या पैर का अंगुठा सुन्न या निष्क्रिय होने लगता है ।\nशनि के अशुभ होने के पूर्व संकेत-\nदिन में नींद सताने लगती है । अकस्मात् ही किसी अपाहिज या अत्यन्त निर्धन और गन्दे व्यक्ति से वाद-विवाद हो जाता है । मकान का कोई हिस्सा गिर जाता है । लोहे से चोट आदि का आघात लगता है । पालतू काला जानवर जैसे- काला कुत्ता, काली गाय, काली भैंस, काली बकरी या काला मुर्गा आदि मर जाता है । निम्न-स्तरीय कार्य करने वाले व्यक्ति से झगड़ा या तनाव होता है । व्यक्ति के हाथ से तेल गिर जाता है । व्यक्ति के दाढ़ी-मूँछ एवं बाल बड़े हो जाते हैं । कपड़ों पर कोई गन्दा पदार्थ गिरता है या धब्बा लगता है या साफ-सुथरे कपड़े पहनने की जगह गन्दे वस्त्र पहनने की स्थिति बनती है । अँधेरे, गन्दे एवं घुटन भरी जगह में जाने का अवसर मिलता है ।\nराहु के अशुभ होने के पूर्व संकेत-\nमरा हुआ सर्प या छिपकली दिखाई देती है । धुएँ में जाने या उससे गुजरने का अवसर मिलता है या व्यक्ति के पास ऐसे अनेक लोग एकत्रित हो जाते हैं, जो कि निरन्तर धूम्रपान करते हैं । किसी नदी या पवित्र कुण्ड के समीप जाकर भी व्यक्ति स्नान नहीं करता । पाला हुआ जानवर खो जाता है या मर जाता है । यारदाश्त कमजोर होने लगती है । अकारण ही अनेक व्यक्ति आपके विरोध में खड़े होने लगते हैं । हाथ के नाखुन विकृत होने लगते हैं । मरे हुए पक्षी देखने को मिलते हैं । बँधी हुई रस्सी टूट जाती है । मार्ग भटकने की स्थिति भी सामने आती है । व्यक्ति से कोई आवश्यक चीज खो जाती है ।\nमुँह से अनायास ही अपशब्द निकल जाते हैं । कोई मरणासन्न या पागल कुत्ता दिखायी देता है । घर में आकर कोई पक्षी प्राण-त्याग देता है । अचानक अच्छी या बुरी खबरें सुनने को मिलती है । हड्डियों से जुड़ी परेशानियों का सामना करना पड़ता है । पैर का नाखून टूटता या खराब होने लगता है । किसी स्थान पर गिरने एवं फिसलने की स्थिति बनती है । भ्रम होने के कारण व्यक्ति से हास्यास्पद गलतियाँ होती हैं ।\nउत्तर भारत में प्रचलित दशाओं में योगिनी दशा का अपना ही महत्त्व है! आज भी प्राचीन संस्कारी ज्योतिष वर्ग इस दशा का प्रयोग कर सटीक भविष्यवाणी करते है!! बृहतपराशर के अनुसार योगिनी दशा का रहस्य भगवान शिव ने माता पार्वती जी को उजागर किया था! कुल मिलकर आठ प्रकार की योगिनियाँ होती है जबकि तंत्र में 64 योगिनियाँ होती है जिन्हें योगी सिद्ध करते है!! इन सभी आठो योगिनियों का कुल दशाकाल 36 वर्ष होता है और 36 वर्ष का एक चक्र पूर्ण होने के पश्चात् पुनः उसी क्रम में द्वितीय चक्र शुरू होता है और बार-बार होता है!!\nयोगिनी -------- स्वामी ग्रह -------- दशाकाल\nमंगला --------- चंद्रमा -------------- 1 वर्ष\nपिंगला ----------- सूर्य ---------------2वर्ष\nधान्या ------------ गुरु ---------------3वर्ष\nभ्रामरी ----------- मंगल -------------4वर्ष\nभद्रिका -----------बुध -----------------5 वर्ष\nउल्का ------------ शनि --------------6वर्ष\nसिद्धा ------------- शुक्र ---------------7वर्ष\nसंकटा ------------ राहु --------------- 8 वर्ष\nयोगिनी दशा भी विशोंतरी दशा की तरह नक्षत्र पर आधारित है! प्रत्येक योगिनी की महादशा में प्रथम अन्तर्दशा उसी योगिनी की होती है और क्रमशः उसके बाद की योगिनियों की अन्तर्दशाये एक निश्चित समय के बाद आती रहती है!!\nयोगिनी दशा की गर्णा -\nजन्म पत्रिका में चन्द्र जिस नक्षत्र का है उसकी क्रम संख्यां में तीन जोड़कर आठ से भाग करें ( 8 योगिनियों को 27 नक्षत्रों में बांटा गया है यदि 27 को3से भाग देंगे तो3शेष बचता है ) शेषफल ऊपर दी गयी तालिका के अनुसार योगिनी के क्रम को इंगित करेगा !! उदहारण के लिए चन्द्र तुला राशि में 16 अंश और 40 मिनट का है तो चन्द्र के भोगंशो से पता लगता है की चन्द्र स्वाति नक्षत्र में है ,जिसकी क्रम संख्या 15 है अब 15 में3योग करेंगे तो 18 हुआ और 18 को 8 से भाग देने पर शेष बचा2!! अतः जन्म समय पर 2सरी योगिनी अर्थात पिंगला की दशा होगी!!\nक्रमशः ...... योगिनी दशाओं के परिणाम !! मुहूर्त एवं शकुन विचार-माला -\nअन्धलोचन - रोहिणी,पुष्य,उत्तरा फाल्गुनी,विशाखा, पूर्वाषडा,धनिष्ठा और रेवती ,,, ये सात नक्षत्र अन्धलोचन नक्षत्र है इन नक्षत्रों में खोई वस्तु शीघ्र मिल जाती है और प्रायः इसकी(वस्तु की) पुनप्राप्ति पूर्व दिशा से होती है।\nमंदलोचन - मृगशिरा,अश्लेशा,हस्त,अनुराधा,उत्तराषडा,शतभिषा,अश्विनी ,, ये सात नक्षत्र मंदलोचन है। इन नक्षत्रों में खोई वस्तु प्रयत्न करने से मिल जाती है और प्रायः इसकी(वस्तु की) पुनप्राप्ति उत्तर या दक्षिण दिशा से होती है।\nमध्यलोचन - आद्रा,मघा,चित्रा,ज्येष्ठा,अभिजित,पूर्व भाद्रपद और भरणी ,, ये सात नक्षत्र मध्यलोचन है। इन नक्षत्रों में खोई वस्तु का पता तो चल जाता है लेकिन वस्तु वापिस नहीं मिल पाती।\nसुलोचन - पुनर्वसु,पूर्वफाल्गुनी,स्वाति,मूल,श्रवण,उत्तराभाद्रपद और कृतिका ,, ये सात नक्षत्र सुलोचन है। इन नक्षत्रों में खोई वस्तु कदापि वापिस नहीं मिल पाती।\nकुंडली वास्तव में क्या है ?-\nकुंडली पृथ्वी का छोटा रूप है. किसी निश्चित जन्म समय पर पृथ्वी के किस हिस्से में अंतरिक्ष के किस ग्रह क़ी कितनी किरण पड़ रही थी, इसे ही पृथ्वी के लघु रूप कुंडली में दिखाया जाता है. कुंडली का लग्न भाव उत्तर दिशा होता है. और इस प्रकार लग्न से आगे चलते हुए अग्नि, वायव्य आदि कोण के क्रम से आठ भावो तक जाता है. दिशाएँ सिर्फ दस ,,, चार कोण, चार दिशा एवं एक ऊपर तथा दूसरा नीचे, ही होती है. किन्तु यह हमारा भ्रम है. दिशाएँ उनचास होती है. इसीलिए तुलसी दास जी ने राम चरितमानस में लिखा है कि जब हनुमान जी ने लंका को जलाना शुरू किया तों उनचासो पवन बहने लगे थे. “हरि प्रेरित तेहि अवसर चले मरुत उनचास. अट्टहास करि गरजा कपि आगि बढ़ी लगी आकाश.—–(सुन्दर काण्ड) महाद्वीप सात है. इन पवनो को सातो महाद्वीपों में समान विभाजन से एक महाद्वीप को सिर्फ सात ही दिशाएँ मिलती है. ये ही सात दिशाएँ कुंडली में वर्णित होती है. सात ऊपर एवं सात नीचे. इस प्रकार कुल चौदह भाव होना चाहिए. किन्तु अब सवाल उठता है कि कुंडली में तों मात्र बारह ही भाव होते है. ये चौदह कहाँ से हो गये? कथन एवं संदेह बिल्कुल सत्य है. इसका निराकरण यह है कि जो हिस्सा पृथ्वी के नीचे पड़ता है वह चिपटा होने के कारण आधा पृथ्वी के इस तरफ तथा आधा पृथ्वी के दूसरी तरफ हो जाता है. किन्तु रहता तों वह एक ही हिस्सा है. इसी प्रकार पृथ्वी के ऊपर के हिस्से का भी होता है. इस प्रकार भाव चौदह न होकर मात्र बारह ही सिद्ध होते है. शास्त्र में इसे इस प्रकार बताया गया है कि जिस भाव से गणना क़ी जाती है उसे भी लेकर आगे क़ी गणना क़ी जाती है. इसीलिए ज्योतिष में गणना एक से नहीं बल्कि शून्य से क़ी जाती है. अर्थात जब भाव गणना होती है तब पहले एक से लेकर सातवें भाव तक कुंडली का आधा भाग होता है. और फिर सातवें से लेकर बारहवें तक दूसरा हिस्सा होता है. अर्थात सातवाँ भाव दोनों बार गणना में आजाता है. इस प्रकार चौदह भाव होने के बावजूद भी प्रत्यक्ष रूप से भाव बारह ही होते है. जिस प्रकार नक्षत्र वास्तव में अट्ठाईस होते है. जिसमें अभिजित क़ी गणना नहीं होती है. तथा व्यवहार में मात्र सत्ताईस ही आते है. अभिजित नक्षत्र को छोड़ दिया जाता है. इस प्रकार कुंडली में मात्र बारह ही भाव सिद्ध होते है. इन्ही दिशाओं के क्रम को कुंडली में स्थिर कर के उन उन हिस्सों में ग्रहों को दर्शा दिया जाता है. चार दिशाएँ, चार कोण, एक ऊपर, एक नीचे, एक नीचे का तिर्यक तथा दूसरा ऊपर का तिर्यक. यह तिर्यक दिशा-भाव पृथ्वी के टेढ़े या अपने अक्ष पर झुकी होने के कारण होता है. इस प्रकार बारह भाव होते है. इनमें तिर्यक भाव टेढ़े होने के कारण हमेशा विपरीत फल देने वाले होते है. इसे ही ज्योतिष या कुंडली में आठवां एवं बारहवां भाव कहा गया है. अपने अक्ष पर पृथ्वी के झुके होने के कारण ही प्रतिवर्ष अयनांश 54 विकला विचलित हो जाता है.पृथ्वी का ऊपरी हिस्सा चपटा एवं झुका है. इसीलिए दोनों चपटे हिस्से दो अतिरिक्त दिशाओं का रूप लेलेते है. और इस प्रकार चार मुख्य दिशाएँ, चार कोण, एक ऊपर, एक नीचे और दो झुकाने के कारण बनी दिशाएँ- ये सब मिलकर बारह दिशाएँ हो जाती है. इन्हें ही कुंडली में बारह भावो के रूप में दर्शाया जाता है. तिर्यक या झुके होने के कारण ये अतिरिक्त दोनों दिशाएं केवल गणना के लिये ही है. वास्तव में ये कभी अच्छा फल नहीं देती है।


Hindisamay :: पुरोहित जिसने मछलियाँ पालीं -मनोज कुमार पांडेय purohit-jisne-Machhali-pali -Manoj kumar Pandey\nजब रामदत्त प्रतिष्ठानपुर के एक आश्रमनुमा संस्कृत विद्यालय से पुरोहिती और कर्मकांड की दीक्षा ले कर वापस लौटे तब तक उनके पिता पंडित कृष्णदत्त त्रिपाठी बूढ़े हो चुके थे। इसके बावजूद उन्होंने अपनी पुरोहिताई बखूबी सँभाल रखी थी। उनकी गर्दन लगातार हिलती रहती थी इसलिए अब वह मुंड़हिलावन पंडित के नाम से जाने जाते थे। मुंड़हिलावन पंडित के बारे में कई चीजें मशहूर थीं, जिनके बारे में गाँव के लोग पीठ पीछे तो मजा लेते ही, कई बार उनके सामने भी कहने से नहीं चूकते थे। जैसे उन्हें प्याज बहुत पसंद था पर उन्होंने प्रचारित कर रखा था कि वह प्याज और लहसुन छूते भी नहीं। इस वजह से उन्हें अपने जजमानों के यहाँ से प्याज, लहसुन नहीं मिला करता था जबकि उनके कई जजमान इनकी खेती भी किया करते थे। इस वजह से उन्हें लहसुन प्याज दूर के बाजारों से चोरी छुपे खरीद कर लाना पड़ता था। वह बात बात में 'हे नाथ नारायण वासुदेवाय' भी कहते थे, इस वजह से लोग उन्हें नाथ नारायण पंडित भी कहते थे। उन्हें उनके असली नाम से शायद ही कोई संबोधित करता था।\nजल्दी ही रामदत्त ने सारी पुरोहिताई अपने पास समेट ली। अब अगर एक ही दिन दो जगहों पर जाना होता तभी पंडित कृष्णदत्त जाते नहीं तो वह घर ही रहते। अपने पिता कृष्णदत्त के विपरीत रामदत्त ने अपनी छवि एक संतोषी पंडित की बनाई। जो अपने जजमानों से कुछ माँगता नहीं था, सब कुछ उनकी श्रद्धा पर छोड़ देता था। ऊपर से उनकी यह प्रतिष्ठा कि वह फलाने गुरू जी महाराज के आश्रम से समस्त कर्मकांडों की विधिवत शिक्षा ले कर आए हैं, इन वजहों से उनकी माँग तेजी से बढ़ी। और जब चार गाँव की दूरी पर के एक नामी पंडित मुरारी उपाध्याय ने अपनी बेटी पार्वती की शादी उनसे कर दी तो इसी के साथ वह अपने इलाके के सबसे ज्यादा जजमान वाले पंडित होने की तरफ बढ़े। मुरारी उपाध्याय को कोई बेटा नहीं था और उनके भी जजमान देर-सबेर रामदत्त के पास आने वाले थे। पर युवा रामदत्त का ध्यान अभी तक इन बातों की ओर नहीं गया था। वे तो अपनी नई नवेली पत्नी पार्वती में पूरी तरह से डूब गए थे।\nपार्वती उनसे लगभग सात साल छोटी थी। गोरी चिट्टी। तीखे नाक नक्स। रूप और लावण्य से भरपूर। रामदत्त हर समय उन्हें खुश करने की फिकर में डूबे रहते। कस्बे के बाजार से उनके लिए छुपा कर जलेबी समोसे लाते, तरह-तरह की मिठाइयाँ और पकौड़ियाँ लाते, मतलब कि पार्वती का हर कहा मानने को हमेशा तैयार। पंडित कृष्णदत्त मुंडी हिलाते हुए गरियाते कि ससुर यही मेहरई सीखने गए थे आश्रम। थोड़ा जजमानों पर भी ध्यान दो। कुछ न हो तो भी उनके बीच निकल जाया करो। कभी खाली हाथ नहीं लौटोगे। कुछ न कुछ ले कर ही लौटोगे। जवाब में रामदत्त दहेज में मिली नई चमकीली साइकिल उठाते और कहीं इधर-उधर निकल जाते। और जब भी आते खाली हाथ कभी नहीं आते, पार्वती के लिए कुछ न कुछ जरूर ले कर आते। कृष्णदत्त बड़बड़ाते रह जाते।\nपार्वती उनसे खूब हँसतीं बोलतीं, अपने मायके की बातें बतातीं रामदत्त के बारे में पूछतीं। शक करने की कोई वजह नहीं थी पर रामदत्त को हमेशा लगता कि कुछ और है जो पार्वती उनसे छुपाती हैं। एक अनमनापन है पार्वती के भीतर जो दिन पर दिन जस का तस बना रहता है। कई बार रामदत्त पार्वती को छुप-छुप कर देखते। चेहरे का एक-एक भाव। पलकों का उठना गिरना। उनका चलना फिरना उठना बैठना। शरीर का एक-एक कटाव। उन्हें अपनी किस्मत पर रश्क होता पर वे पार्वती के अनमनेपन की वजह नहीं जान पाते। कई बार उन्होंने महसूस किया कि जब वे पार्वती के पास जाते हैं तो उनके चेहरे पर कुछ रेखाएँ बढ़ जाती हैं। पर उन्हें कभी इसका कोई कारण नहीं दिखाई पड़ा। वे पार्वती से बार-बार पूछते, उन्हें यहाँ कोई दिक्कत तो नहीं है? वे रामदत्त से खुश तो हैं? इन सवालों का जवाब उन्हें हमेशा अपने पक्ष में मिलता। पर शक करने की एक वजह और थी। मिलन के मधुरतम क्षणों में पार्वती कई बार अचानक ठंडी पड़ जातीं तो कई बार रामदत्त को लगता कि वह कुछ सूँघने की कोशिश कर रही हैं। पर रामदत्त पार्वती को ले कर कभी किसी निष्कर्ष पर नहीं पहुँच पाए। बाद के दिनों में उन्होंने मान किया कि शायद यह उनका वहम ही है और धीरे-धीरे इसके प्रति लापरवाह होते चले गए।\nबाद में पंडित कृष्णदत्त नहीं रहे। इसी के साथ रामदत्त को कोई रोकने-टोकने वाला भी नहीं रहा पर अब तक उन्हें समझ में आ गया था कि उन्हें पुरोहिती और पत्नी प्रेम के बीच एक संतुलन बना कर रखना होगा। नहीं तो दोनों नष्ट हो जाएँगे। प्रेम के लिए जरूरी है कि पेट भी भरा रहे और पेट भरने का पुरोहिती के अलावा उन्हें कोई और रास्ता नहीं आता था। एक बार पुरोहिती पर ध्यान केद्रिंत होने के बाद रामदत्त बहुत जल्दी एक पेशेवर पंडित में बदल गए। उन्होंने विवाह, मुंडन, तिलक, सत्यनारायण व्रत कथा और गृह प्रवेश आदि के साथ-साथ कुछ अनुष्ठानों के भी चक्र चलाए। लोगों को समझाने लगे कि अभीष्ट तो अनुष्ठानों से ही सिद्ध होता है और ये अनुष्ठान किसी भी चीज के लिए कराए जा सकते थे। सुंदर सुलक्षण पत्नी या बहू के लिए, अच्छी फसल के लिए, मुकदमें में जीत के लिए, नौकरी पाने के लिए, संपत्ति और शांति बढ़ाने के लिए या ऐसी ही किसी भी अन्य इच्छा के लिए। उन्होंने अपने जजमानों को छूट दी कि कोई न बताना चाहे कि वह अनुष्ठान क्यों करवा रहा है तो भी वे उसके लिए अनुष्ठान करवा सकते हैं। इस तरह उन्होंने उन लोगों को भी अपने अनुष्ठान के दायरे में खींच लिया जो पत्नी या भाई या दुश्मन की मृत्यु के लिए, पड़ोसी को नष्ट करने के लिए या किसी दूसरे की पत्नी, बहन या बेटी पर हाथ साफ करने के लिए अनुष्ठान करवाना चाहते थे। रामदत्त का ये अनुष्ठान वाला नुस्खा जम कर कामयाब हुआ।\nजब कहीं अनुष्ठान वगैरह करवाना होता तो रामदत्त जजमान को बरामदे में छोड़ पूजागृह में जाने की बात कह कर उठ जाते कि देवी से पूछ कर आता हूँ। पूजागृह से वे पार्वती की कोठरी में पहुँच जाते कि घर की जरूरतों के लिए क्या-क्या चाहिए। चीजें सीधे रुपए में भी ली जा सकती थी पर उसकी एक सीमा थी, दूसरे यह कर्मकांड की भव्यता को नष्ट करने वाली बात भी होती। तो रामदत्त देवी से पूछ कर आते और अपने जजमानों को कर्मकांड की सामग्री लिखाते। सौ ग्राम हींग, आधा किलो जीरा, दस किलो चीनी, पाँच किलो गुड़, चाँदी की पायल या बिछिया, सोने की कील या सलाई या सोने का कोई पक्षी या अन्य आकृति, सेर भर सूखा मेवा, एक गद्दा रजाई, तकिया, चादर सहित और पच्चीस बेल आदि। पर पंडित रामदत्त इतना ही नहीं लिखाते थे। वे पूरे पेशेवर थे इसलिए जजमानों को ऐसी भी अनेक चीजें लिखाते थे जो सिर्फ कर्मकांड का भोकाल बनाए रखने के लिए होती थीं। मसलन एक सौ एक कमल के फूल, सवा ग्यारह किलो गंगा की बालू, समी की लकड़ी, पंद्रह कुंओं का पानी, सात व्यक्तियों के खेत की मिट्टी, पाँच तरह के सफेद फूल, सात तरह के पीले फूल या दस ग्राम पारा जैसी अनेक चीजें। या अगर दुश्मन से मुक्ति के लिए कोई तांत्रिक किस्म का अनुष्ठान हो रहा हो तो दुश्मन के घर की मिट्टी, गिद्ध का पंख, मोर और उल्लू की हड्डी, लोहबान, साँप की केंचुल या मदार का एक छटाँक दूध जैसी वस्तुएँ लिखाते। इस तरह के अनुष्ठान रामदत्त गुप्त रूप से करते थे पर वे जानते थे कि चीजों को गुप्त कह देने से उनके साथ एक रहस्यात्मकता जुड़ जाती है और वे और तेजी फैलती हैं। इस तरह की वस्तुओं या कर्मकांड के तरीके का एक फायदा यह भी होता था कि इनके नीचे जीरा, जवाइन, चीनी या गुड़ जैसी वस्तुएँ दब कर रह जाती थीं बल्कि कई बार तो वह जजमान को ज्यादा आसान लगती थीं। उनमें पैसा भले लगता था पर उन्हें जुटाना आसान था जबकि मुफ्त चीजों को जुटाना अक्सर बेहद कठिन या श्रमसाध्य होता था।\nइस तरह की चीजें रामदत्त के लिए एक तीसरे तरीके से भी मुनाफे का सौदा होती थीं। कई बार उन्हें इकठ्ठा करने में आने वाली मुश्किलों से बचने के लिए लोग उन्हें एकमुश्त दक्षिणा देने की पेशकश करते थे। बदले में सारी सामग्रियों को जुटाने का काम रामदत्त का हो जाता था। रामदत्त इस तरह की अनेक चीजों का एक बड़ा भंडार अपने पास रखते थे। बहुधा तो पहले के अनुष्ठानों में इस्तेमाल की चुकी चीजें ही होती थीं जिन्हें रामदत्त यह कह कर अपने घर मँगवा लेते थे कि फला दिन या रात को इन्हें मिट्टी में गाड़ देंगे या मंत्रों के साथ जला देंगे। और उसी के साथ अनुष्ठान पूरा हो जाएगा। उनमें से ज्यादातर चीजों को वे अपने पिछवाड़े के खपड़ैल में सुरक्षित रखते जाते थे जो जल्दी ही दोबारा काम में आ जाती थीं। धीरे-धीरे रामदत्त और और लालची होते गए और अपने शुरूआती दिनों के संतोष को कहीं बहुत गहरे दबा दिया। उन्होंने दान दक्षिणा के हिसाब से तरह-तरह के अनुष्ठानों की कोटियाँ तय कर दी। जैसे कोई जजमान सत्यनारायण व्रत कथा के लिए उनके पास आता तो सीधे ही पूछ लेते, एक सौ एक वाली या पाँच सौ एक वाली? दक्षिणा से ही तय हो जाता कि वह कितना समय देंगे और संस्कृत में कथा बाँचने के अलावा किस्सा भी सुनाएँगे या बाँचते समय बीच के कुछ अध्याय भी गायब कर देंगे।\nरामदत्त की ऐसी हरकतों के बाद भी उनका रुतबा कायम रहा तो उसकी अनेक वजहें थीं। पहली तो यही कि उन्होंने सभी विधि-विधानों की विधिवत दीक्षा ली थी, इसका या उसका पिछलग्गू बन कर नहीं सीखा। दूसरा छोटे से छोटे अनुष्ठान को भव्य रूप देने की उनकी कला। जैसे किसी भी पूजा या अनुष्ठान की वेदी बनाते समय रामदत्त एक मछली जरूर बनाते थे जिसका चेहरा कुछ कुछ इंसानी शक्ल लिए होता था या जीभ जिसे वह सरस्वती का प्रतीक कहते थे। मछली के बारे में कुछ लोगों ने पूछा तो रामदत्त ने बताया कि उन्हें विष्णु का मत्स्यावतार सिद्ध है। इसी तरह से उन्हें उन्हें पुराणों की बहुत सारी कथाएँ कंठस्थ थीं जो उन्हें एक अच्छा खासा कथावाचक बना देती थीं। वे जब बीच-बीच में अपनी चोटी सहलाते हुए कथाएँ सुनाते तो लोग उनमें डूब जाते। इसके बावजूद ऐसा नहीं था कि उनके विरोधी नहीं थे। उनके विरोधियों में वे लोग तो थे ही जिनके खिलाफ उन्होंने अनुष्ठान संपन्न कराए थे। वे भी थे जिनके लिए रामदत्त ने अनुष्ठान कराए थे पर अनुष्ठान कामयाब नहीं हुए। इसके बावजूद गाँव के अनेक झगड़ों और अनहोनियों का श्रेय रामदत्त को दिया जाता था। पर लोगों ने उन्हें सीधा निशाना इसलिए नहीं बनाया क्योंकि उनके पास इन बातों को कोई प्रमाण नहीं था। दूसरे वे पंडित रामदत्त त्रिपाठी के रहस्यमता से डरते भी थे।\nरामदत्त को दो बेटे हुए, जुड़वा। रामदत्त ने उनका राम रखा वशिष्ठ नारायण त्रिपाठी और विश्वामित्र नारायण त्रिपाठी। जिस दौर में उनके बच्चे धीरे-धीरे बड़े हो रहे थे, रामदत्त की समृद्धि लगातार बढ़ रही थी। खपड़ैल घर अच्छे खासे पक्के घर में बदल गया था। दरवाजे पर का कच्चा कुआँ पक्के कुएँ में। रामदत्त ने कुएँ की बगल में एक छोटा सा मंदिर भी बनवा लिया था। एक-दो जगहों पर थोड़ी-थोड़ी जमीनें दान में मिल गई थीं। कुछ आम और महुए के फलदार पेड़ दान में मिल गए थे। रामदत्त ने पार्वती के नाम पर बीघे भर खेत भी खरीद लिया था। घर दान की चारपाइयों और तख्तों, बिस्तरों, स्टील के बर्तनों और तांबे के कलशों से भरा था। पार्वती ने गाय और भैंस भी पाल ली थी जिनका दूध पी कर के वशिष्ठ और विश्वामित्र अपनी छाती चौड़ी कर रहे थे। बीच-बीच में रामदत्त को पार्वती का अनमनापन फिर सताने लगता जिससे निपटने का रामदत्त ने एक आसान सा तरीका खोज निकाला था। ऐसे मौकों पर रामदत्त सोने चाँदी के सारे पशु-पक्षी निकालते और बदले में पार्वती के लिए कोई जेवर गढ़ा लाते। पार्वती खुशी जाहिर करतीं और रामदत्त को भी लगता कि उन्होंने पार्वती का अनमनापन फिलहाल कुछ समय के लिए तो दूर कर दिया है जिसकी वजह के बारे में रामदत्त अपनी पूरी कोशिश के बाद भी कभी कुछ नहीं जान पाए थे।\nरामदत्त के दोनों बेटे हूबहू उन पर जा रहे थे। गोरा रंग तेजी से बढ़ती लंबाई और दोहरी कद-काठी। पर रामदत्त अपने बचपन में शर्मीले और दब्बू थे, उनके विपरीत वशिष्ठ और विश्वामित्र जम कर शरारती निकल रहे थे। उनकी शरारतों और बदमाशियों की शिकायतें उन तक पहुँचती, जिस पर वे उन्हें ऊपर-ऊपर डाँटते रहे पर भीतर-भीतर मुग्ध होते रहे। उन्हें प्यार करते रहे। उनकी बलाएँ लेते रहे। रामदत्त इस बात पर खुशी महसूस करते कि उनके बेटे उनकी तरह दब्बू नहीं हैं इसलिए उनके साथ कभी वैसा कुछ नहीं होगा जैसा रामदत्त के साथ बचपन में होता रहा था। इस तरह से वशिष्ठ और विश्वामित्र के कारनामों के प्रति रामदत्त और पार्वती दोनों में ही एक उपेक्षा का भाव रहा। रामदत्त खुश थे पर उपेक्षा की एक वजह और भी थी कि वे अपने पुरोहिती साम्राज्य में इतने खोए हुए थे कि कभी जान ही नहीं पाए कि दोनों भाइयों की बदमाशियाँ उन्हें किस तरफ ले जा रही हैं। पार्वती अपने अनमनेपन में ही खोई रहतीं। और जब रामदत्त घर पर नहीं रहते तो उनसे पूछने वाला भी कोई नहीं होता कि उनके अनमनेपन की वजह क्या है जिसे वे हमेशा नकारती रहीं थी।\nइस स्थिति का फायदा गाँव के उन लोगों ने उठाया जो रामदत्त से किसी वजह से दुखी या नाराज थे। उन्होंने दुश्मन को समूल नष्ट करने के गाँवों के एक प्रचलित और सर्वमान्य तरीके पर अमल करना शुरू कर दिया। यह तरीका था किसी के बेटों को बिगाड़ना या बिगड़े हुए को और शह देना। इसके बाद तो दोनों को रोकना असंभव हो गया। बदमाशी और कमीनापन जैसे दोनों के खून में शामिल था। दोनों की एक जोड़ी बन गई थी जो हमेशा साथ रहती। किसी की चलती हुई साइकिल के पहिए में डंडा डाल देना, किसी बच्चे के ऊपर थूक देना, बच्चों को गालियाँ सिखाना, पौधों को तोड़ देना या दोपहरियों में जब लोग सो रहे हों उनके जानवर खोल देना जैसी बातों से उनकी बदमाशियाँ शुरू हुईं तो बढ़ती ही गईं। रामदत्त को अपने से ही फुर्सत नहीं थी पर पार्वती जब कभी अपने अनमनेपन से बाहर निकलतीं तो दोनों की जम कर पिटाई करतीं या उनका खाना बंद कर देतीं। पर पिटाई के लिए दोनों हाथ में कम ही आते थे और खाना उनके लिए कोई समस्या नहीं थी। ऐसे कई घर थे जहाँ वशिष्ठ और विश्वामित्र चुपचाप खा पी आते थे।\nगाँव में एक लड़का था चंपक। चंपक लंबे बाल रखता था और गाँव की नौटंकी मंडली में स्त्रियों की भूमिकाएँ किया करता था। पता नहीं ये भूमिकाएँ करते-करते या ऐसे ही सहज रूप में पर उसके शरीर में स्त्रियों वाली कमनीयता आ गई थी। दोनों भाई एक साथ उसके पीछे पड़े और जाने उसकी सहमति से या कुछ पैसे का लालच दे कर या डरा धमका कर उसके साथ मुँह काला किया और इसके बाद उसकी गुदा में पैट्रोल डाल दिया। वह जलन से चीखता रहा, दोनों भाई हँसते रहे।\nपार्वती जैसे क्रोध से पागल हो रही थीं। वे चिल्लाईं, मार ले मछरगंधा, एक मैं ही थी जो तेरे साथ निबाह लाई। कोई दूसरी होती तो मुँह पर थूक कर चली गई होती। तेरा ही पाप है कि ऐसे कुकर्मी बेटे मिले हैं। मरते भी नहीं कि फुर्सत मिले। घिन आती है मुझे तुमसे। ये तुम्हारा ही पाप है जो मेरे बेटों के सिर चढ़ कर बोल रहा है। अब तक न रामदत्त ने पार्वती को कभी मारा था न पार्वती ने उनसे कभी ऐसे बात की थी। पार्वती हाँफने लगी थीं, जैसे गिरने को हुईं। रामदत्त सँभालने के लिए बढ़े जिन्हें स्थिति की गंभीरता से ज्यादा उसकी अचानकता ने अपनी गिरफ्त में ले लिया था कि पार्वती दोबारा चीखीं। मत छुओ मुझे। तुम्हारे शरीर से मछलियों की गंध आती है। उबकाई आती है मुझे तुम्हारे साथ सोते जागते। तुम जब सामने होते हो तो मेरा मन करता है कि मैं साँस लेना बंद कर दूँ। जब से तुम्हारे घर आई, मैं कायदे से कभी साँस नहीं ले पाई। वही घिनौनी गंध और अब वही गंध मुझे तुम्हारे बेटों से आने लगी है। तुम्हारी गंध तो घर में ही थी, तुम्हारे बेटे पूरा इलाका गंधवा रहे हैं पंडित। उनको सँभालो। मुझ पर हाथ उठा कर अपनी मर्दानगी मत दिखाओ।\nरामदत्त लद से बैठ गए। इस पार्वती को तो वे जानते ही नहीं थे। उस चेहरे जिसे खुश करने के लिए वे उसके आगे पीछे डोलते थे, गहने गढ़ाते थे, के पीछे ये कौन सा रूप छुपा था जिसे वे आज तक नहीं जान पाए। तो यहाँ छुपा था अनमनापन! अचानक उनकी चोटी में बेतरह दर्द उठा। चोटी को हाथ से मसलते हुए उन्होंने कहा मैंने उसे कभी नहीं याद किया पार्वती। मैं तो तुम्हारे पीछे घूमता रहा और तुम्हें मुझसे मछलियों की गंध आती है। इतना तेल, साबुन, चंदन, इत्र! नहीं ये कैसे हो सकता है? मैना को तो मैं कब का भूल चुका हूँ तो क्या वो मेरे इतने भीतर बसी हुई थी कि खुद मुझे भी नहीं पता चला। क्या मेरे चेहरे के पीछे से मैना का चेहरा झाँकता है? क्या मेरी दोनों आँखों की जगह पर दो मछलियाँ हैं? क्या मेरी त्वचा का रंग बदल रहा है? क्या मेरे नाखूनों में मछलियों की चमड़ी भर गई है। अगर नहीं तो ये गंध कहाँ से आई तुम्हें, बोलो पार्वती बोलो, रामदत्त जैसे वहीं पड़े-पड़े बुदबुदा भर रहे थे। वे दरअसल पार्वती से नहीं अपने आप से बात कर रहे थे।\nउस पूरी रात वशिष्ठ और विश्वामित्र घर नहीं आए। रात भर घर में दीपक नहीं जला। रामदत्त जस के तस पड़े रहे अपनी फुसफुसाहटों में डूबे। पार्वती पूरी रात उन्माद में रहीं। आतीं और रामदत्त को झिंझोड़ने लगती, हमारी क्या गलती थी पंडित की तुम मुझे मिले इस गंध के साथ, ऐसे बच्चे मिले जो नाक कटा रहे हैं गली-गली। सब तुम्हारी उसी गंध की वजह से हुआ। बताओ कहाँ से ले आए ये गंध? दोनों एक साथ बोल रहे थे पर कोई एक, दूसरे को सुनने की स्थिति में नहीं था। पार्वती की वर्षों की संचित घृणा फूट पड़ी थी पर उसे कोई दिशा नहीं मिल रही थी। पलट कर वह पार्वती को और उन्मादी बना रही थी। ऐसे ही रामदत्त उन्हीं मत्स्यगंधा दिनों में पहुँच गए थे। इस क्षण वे पार्वती से इतनी दूर थे कि पार्वती अगर उन्हें मार भी डालतीं तो भी वे जीवित बने रहते। रामदत्त और पार्वती दोनों को जीवन ने दुबारा मौका दिया था। पर दोनों में से कोई भी इस हालत में नहीं था कि उसे सहेज पाता।\nरामदत्त त्रिपाठी के पिता कृष्णदत्त त्रिपाठी एक छोटे-मोटे गँवई पुरोहित थे। वे पढ़े-लिखे नहीं थे। उन्हें पुरोहिती का कोई काम-काज नहीं आता था पर अभ्यास से संस्कृत का ऐसा कामचलाऊ ज्ञान उन्होंने अर्जित कर लिया था कि अटक-अटक कर सत्यनारायण कथा वगैरह का पाठ कर लेते थे। कृष्णदत्त के पास लोग तभी आते थे जब कोई दूसरा पंडित उन्हें ढूँढ़े भी नहीं मिलता था। कुछ गजब नहीं कि ऐसे में कृष्णदत्त का सबसे बड़ा सपना ही यही बन गया कि वह अपने बेटे रामदत्त को इलाके का सबसे बड़ा पंडित बनाएँ। वे जानते थे कि यह उनके किए धरे नहीं हो सकता इसलिए उन्होंने रामदत्त को किसी जानकार पंडित के साथ लगाने की सोची। पर जल्दी ही उन्हें पता चल गया कि इस तरह से उनका बेटा सिर्फ झोला उठाना या सीदा सामान बाँधना सीखेगा। दूसरा जीवन भर के लिए इसी पिछलग्गू की छवि में बँध जाएगा। कृष्णदत्त खुद कुछ दिनों तक एक पंडित का झोला ढो चुके थे इसलिए इस दर्द को जानते बूझते थे। इन्हीं दिनों उनको कहीं से इलाहाबाद में गंगा किनारे प्रतिष्ठानपुर में चलने वाले एक आवासीय संस्कृत विद्यालय के बारे में पता चला जहाँ न सिर्फ संस्कृत की तालीम दी जाती थी बल्कि तरह-तरह के कर्मकांड भी सिखाए जाते थे।\nजब कृष्णदत्त त्रिपाठी अपने इकलौते मातृविहीन बालक रामदत्त को ले कर वहाँ पहुँचे तो धोती-कुर्ता पहनने वाले और लंबी चोटी रखने वाले किशोरों के सस्वर संस्कृत पाठ पर मुग्ध हो गए और बिना कुछ भी सोचे समझे बालक रामदत्त को आश्रम में छोड़ कर चले आए। रामदत्त की उम्र उस समय पंद्रह-सोलह साल से अधिक नहीं थी। अगले सात-आठ साल उन्हें वहीं रहना था। आश्रम एक अविवाहित आचार्य चलाते थे और वहाँ स्त्रियों का प्रवेश वर्जित था।\nआश्रम में रामदत्त का सिर घुटा दिया गया। सिर पर एक मोटी सी चोटी छोड़ दी गई। उनका यज्ञोपवीत कराया गया। जांघिए की जगह पर लँगोट बाँधना सिखाया गया और पैंट-शर्ट की जगह पर धोती कुर्ता। इसी तरह उन्हें बैठने, खड़े होने, नहाने, चंदन लगाने और सोने के तरीके भी बताए गए। उन्हें यह भी बताया गया कि नहाते समय गंगा में किस दिशा की ओर मुँह करके कितनी डुबकियाँ लगानी हैं। आश्रम में मुफ्त शिक्षा और रहने खाने के बदले इन विद्यार्थियों को कुछ खास नहीं करना था। उन्हें आश्रम के कठोर अनुशासन का पालन करना था। और आचार्य जी के द्वारा अपने जजमानों या शिष्यों के हित में आए दिन संपन्न होने वाले कर्मकांडों में स्वयंसेवक की भूमिका निभानी थी। यहाँ रामदत्त को अपने जैसे अनेक बच्चे मिले जो लंबी चोटी और जनेऊ धारण किए हुए संस्कृत भाषा और कर्मकांड को सीखने का सपना ले कर आए थे। हालाँकि यह जान पाना किसी के लिए भी मुश्किल नहीं था कि इस सपने में कितना हिस्सा इन बच्चों का खुद का था और कितना उसमें उनके पिताओं के सपने या मजबूरियाँ थीं। यहाँ अनाथ बच्चों की भी एक बड़ी संख्या थी जिन्हें उनके निकट संबंधी यहाँ छोड़ गए थे। आधे अनाथ तो रामदत्त भी थे। बिना माँ के।\nआश्रम के कठोर अनुशासन में बच्चे सहमे और बुझे से रहते। रात में कई बार कुछ बच्चे रोने लगते जिन्हें उनके साथी ही चुप कराते। या थोड़ा पहले आए बच्चे डाँटते। धीरे-धीरे आश्रम में बच्चों का एक समूह बनने लगता। वे एक दूसरे से लड़ते झगड़ते साथ रहना सीखते। शुरूआती दिनों में बच्चों लँगोट बाँधना न आता। उनके लँगोट अक्सर खुल जाते और दूसरे बच्चों का मनोरंजन हो जाता। आश्रम में मनोरंजन के साधन बहुत सीमित थे। आचार्य जी के पास एक रेडियो था जो उन्हीं के पास रहता था। बच्चों को मनोरंजन के लिए सोते समय एक दूसरे की चोटी बाँध देने या लँगोट खोल देने जैसे कामों तक ही सीमित रहना पड़ता था। एक उपाचार्य थे जिनके ऊपर बच्चों की देखरेख की समूची जिम्मेवारी थी। ये आचार्य बेहद सख्त थे और जरा सी भी गलती पर भयंकर पिटाई करते थे। बच्चे उन से बेहद डरते थे। इतना कि जब वे बच्चों को ले कर गंगा स्नान आदि के लिए जाते तो उनके पीछे चलने वाले सैकड़ों बच्चों के कदमों से आवाज तक नहीं निकलती थी। वे जोर से साँस लेना तक भूल जाते थे। इसी तरह उन्हें अपने मन और इंद्रियों पर नियंत्रण रखने की शिक्षा दी जा रही थी।\nपर इस दुनिया के नीचे एक और दुनिया थी। नए आए बच्चे पुराने हो रहे थे। उपाचार्य के आतंक के बावजूद वह चुहलें करना, इशारे करना सीख रहे थे। पल भर के लिए ही सही उनकी किशोरावस्था आती और कुछ खेल करके चली जाती। बहुत बार ये खेल पकड़े जाते। मार पड़ती, सजाएँ मिलतीं फिर भी। इन्हीं सब के बीच बच्चों को ठोंक पीट कर इस लायक बनाया जाना था कि वह भविष्य में धर्म की ध्वजा को सँभाल सकें। सफलतापूर्वक कर्मकांड संपन्न करा सकें। सफल कथावाचक बन सकें। चाहे माहौल का असर हो या वहाँ रत्ती-रत्ती में फैली विकल्पहीनता का अगले दो-तीन सालों में रामदत्त आश्रम में पूरी तरह रम गए। और संस्कृत में तो कुछ इस तरह रमे कि कोई भी और भाषा न जानने के बावजूद संस्कृत को दुनिया की सर्वश्रेष्ठ भाषा मानने लगे। रामदत्त के साथ के ज्यादातर बच्चे ऐसे ही सोचते थे। यहाँ से निकल कर उन्हें पुरोहिती या अन्य कर्मकांडों को अपनाना था। वे धार्मिक कर्मकांडों के लिए तैयार किए जा रहे पेशेवर थे। उनकी शिक्षा पूरी तरह से रोजगारपरक थी। उनका अपना ड्रेस कोड थ। उनका अपना छल-छद्म था जिसकी आड़ में उन्हें जीवन भर रहना था। उनके शब्द, शैली, उठने, बैठने के तरीके से ले कर तकिया कलाम तक सब कुछ तय किया जा रहा था। यही उनका भविष्य था। यही उनकी दुनिया थी। उन्हें लोगों के विश्वासों और डर के बीच अपना रोजगार तलाश करना था। वे पूरी तरह से पेशेवर होने वाले थे बावजूद इसके उन्हें जीवन भर फ्रीलांसर रहना था।\nअक्सर किसी विद्यार्थी को आचार्य या उपाचार्य लोगों का पैर आदि दबाने जाना पड़ता था। यह विद्यार्थियों के नैतिक कर्तव्यों में शामिल था। रामदत्त उपाचार्यों के पैर तो दबाते रहे थे पर आचार्य से उनका सीधा साबका कभी नहीं पड़ा था। एक दिन आचार्य ने उन्हें अपनी सेवा के लिए बुलवाया। आचार्य लँगोट के ऊपर पीली धोती पहन कर लेटे हुए थे। रामदत्त के आते ही आचार्य ने धोती उतार कर बगल रख दी और रामदत्त को पैर दबाने के लिए कहा। रामदत्त पैर दबाते रहे और आचार्य उनसे उनकी पढ़ाई के बारे में, घर बार के बारे में और यहाँ कोई दिक्कत तो नहीं है आदि पूछते रहे। यह भी आश्वासन दिया कोई दिक्कत हो तो सीधे मुझसे बताया करो। रामदत्त खुश हो गए। बेकार में ही सब लोग आचार्य से इतना डरते हैं। आचार्य तो उनसे कितना हँस-हँस कर बात कर रहे हैं। उनका गाल भी सहलाया पर रामदत्त की खुशी ज्यादा देर नहीं टिकी। आचार्य ने अपना लँगोट खोल दिया और बोले यहाँ भी दबा दो। देखो ये बेचारा दर्द से बेहोश सा पड़ा है। रामदत्त शर्म और अपमान से कुंठित हो गए। उनका मन वहाँ से भाग जाने को हुआ पर वे भाग नहीं पाए। आचार्य ने रामदत्त का हाथ पकड़ कर उस मरे हुए घिनौने चूहे पर रख दिया और उनके हाथों को अपने हाथों में ले कर चूहे को दबाने सहलाने लगे। चूहा जिंदा होने लगा। तब आचार्य ने कहा कि नहीं इसका जिंदा होना ठीक नहीं। इसे मार दो पर इसे मारने का एक खास तरीका है। रामदत्त आँखें मूँद लेते हैं। कसमसाते रहते हैं। शर्म और उत्तेजना से ठंडे पड़ जाते हैं। डर से काँपते रहते हैं और उनकी धोती और लँगोट उतर जाती है। रामदत्त पूरी ताकत से चीखने को होते हैं पर अनुभवी आचार्य का हाथ पहले ही ही उनके मुँह पर है। चीख भीतर ही घुट कर रह जाती है। थोड़ी देर बाद लगभग बेहोश रामदत्त को आचार्य एक तेज धार वाला लंबा चाकू दिखाते हैं कि किसी से कुछ कहा तो इसी से तुम्हें काट काट कर गंगा की मछलियों को खिला देंगे। वे बाहर निकले तो उन्हें कहीं बगल से एक उपाचार्य की हँसी सुनाई दी कि आचार्य ने आज इसे भी गूढ़ ज्ञान दे दिया।\nउस पूरी रात रामदत्त बार-बार बेहोश होते रहे। बुखार और अर्द्धबेहोशी में मर जाऊँगा आचार्य जी या चूहा चूहा जैसा कुछ बुदबुदाते रहे। मर जाऊँगा आचार्य जी को आचार्य जी के प्रति उनका प्रेम और चूहा को बुखार से उपजा डर मान लिया गया। आचार्य मुस्कुराते रहे। उनके साथ कुछ बच्चे भी मुस्कुराते रहे। तो दूसरे कुछ बच्चे डरे सहमे रहे। उनकी रही सही मुस्कानें भी गायब हो गईं। ऐसे ही कई दिनों तक चलता रहा। चाकू वाले आचार्य जी न सिर्फ रामदत्त के सपनों में आते रहे बल्कि हकीकत में भी रोज आ कर उनका हालचाल लेते रहे। रामदत्त दिन रात डरे सहमे रहते। रात में सोते सोते चौंक पड़ते। उन्हें सपने में भी अपने साथ वही गंदा काम दोहराया जाता दिखता, चाकू की उसी चमकती हुई नोंक पर। वे बार-बार चाकू का अपने भीतर जाना महसूस करते और जड़ हो जाते।\nजल्दी ही वे ठीक हो गए पर किशोर दिनों का चमकदार उल्लास उनके चेहरे से गायब हो गया। उनकी चंचलता दुनिया की हर चीज को अपने तरीके से जानने समझने की उत्सुकता सब गायब हो गई। आँखों की चमक गायब हो गई। उसकी जगह पर आँखों के नीचे एक धुँधला स्याह अँधेरा आ बैठा। पहले मस्ती और बेफ्रिकी की वजह से वे पैर कहीं और रखते थे तो पैर कहीं और पड़ता था, अब डर संशय और आत्महीनता की वजह से पैर कहीं और रखते हैं तो पैर कहीं और पड़ता है। एक ठंडा अनमनापन, उदासी और अपने आप में ही खोए रहने ने उन्हें उनके दोस्तों से भी काट दिया। वे हमेशा इस बात से डरे रहते कि जो कुछ उनके साथ हुआ इस बात का उनके किसी दोस्त को पता न चल जाए। नहीं तो सब दोस्त उनसे दूर हो जाएँगे, उनसे घृणा करेंगे, उनका मजाक बनाएँगे। एक चुप्पी उनके चेहरे पर स्थायी छाया की शक्ल में जमा हो रही थी। ये चुप्पी कभी चिड़चिड़ेपन के साथ टूटती तो कभी वीतरागी भाव से। दोस्तों के खुद से दूर हो जाने का डर या अपना मजाक उड़ाने का डर उनके ऊपर कुछ इस कदर हावी हो गया कि वे खुद ही सबसे दूर हो गए। कोई उनकी तरफ देख कर मुस्कराता तो रामदत्त को उसका चेहरा टेढ़ा दिखाई पड़ता। उन्हें लगता कि शायद वह जान गया है कि उस दिन उनके साथ क्या हुआ था।\nदोस्तों से कट जाने के बाद अकेले पड़ गए रामदत्त ने अपने आस-पास की दुनिया को नए-सिरे से पहचानना शुरू किया ही था कि वही घटना फिर से दुहराई गई। इस बार उन्हें बुखार नहीं आया। अपने आप को खत्म कर लेने की इच्छा आई। यह इच्छा क्षणिक थी जीवन से प्यार इस पर हावी रहा। पर जब वही घटना उनके साथ बार बार दुहराई जाने लगी और कभी-कभी एक उपाचार्य ने भी उन्हें बुलाना शुरू कर दिया तो जान देने की उनकी इच्छा बलवान होती चली गई। जीवन का मोह खत्म होता गया और इस खत्म होते मोह के बीच उन्होंने जाना कि यह दारुण नरक भुगतने वाले वे अकेले नहीं थे। उनके जैसे और भी कई थे जो चुपचाप इस यातना से गुजर रहे थे। उनका आत्मविश्वास खत्म हो गया था। वे अकेले पड़ रहे थे। वे अपने से ही जूझ रहे थे और हार रहे थे। पर कुछ उन चीजों के अभ्यस्त भी हो रहे थे। कुछ इसका बदला दूसरे बच्चों से निकालने की कोशिश में थे। एक बार इस पूरे यथार्थ से परिचित हो जाने के बाद रामदत्त चुपचाप घर भाग आए। पर बहुत कोशिश के बाद भी उन्हें वे शब्द नहीं मिले जिनमें वे अपने पिता को अपने साथ घट रहीं घटनाओं के बारे में बता पाते। नतीजे में पिता उन्हें दूसरे दिन फिर से आश्रम छोड़ आए। शाम को उपाचार्य ने उन्हें बेंतों से मारा और रात को पैर दबाने के लिए बुलाया। इसके बाद अब जीने को क्या बचा है, रामदत्त ने सोचा।\nएक बार तय कर लेने के बाद जान देने का जो सबसे आसान तरीका उन्हें समझ में आया वह गंगा में डूब जाने का था। रामदत्त के मन में अपनी माँ की बहुत धुँधली सी स्मृति थी। फिर भी उन्होंने माँ के न होने को गहरे महसूस किया। उन्हें लगा अगर माँ होती तो सब कुछ उनके बिना बताए भी जान जाती। माँ को सब कुछ सपने में दिखाई पड़ जाता। उन्हें पिता का ख्याल आया और इसी के साथ गुस्सा भी कि वे यहाँ रामदत्त को इन राक्षसों के बीच में छोड़ गए थे। उन्हें गाँव के अपने साथ के दूसरे बच्चे याद आए जो पढ़ लिख भले ही न रहे हों पर घर में तो होंगे। गाँव के उनके हमउम्र दोस्तों का भी अपना नरक हो सकता था यह सोचने के लिए रामदत्त अभी छोटे थे।\nअपने दोस्तों से कटने के बाद गंगा का किनारा उन्हें वैसे भी अच्छा लगने लगा था। कई बार रामदत्त को इस वजह से भी डाँट पड़ी थी कि हमेशा गंगा किनारे क्या करते रहते हो पर जब भी उन्हें मौका मिलता गंगा की तरफ भाग निकलते। वहाँ उन्हें सुकून मिलता, जम कर उदास होने और रोने के लिए एकांत मिलता ओर कई बार पल भर के लिए ही सही पर सब कुछ भूल जाने का मौका भी। तो जब रामदत्त ने मरने का तय किया तो गंगा की गोद के सिवा कुछ और उनकी समझ में नहीं आया। वे धीरे धीरे पानी में उतरते गए पर जैसे-जैसे वे भीतर जाते गए जान देने का उनका हौसला डगमगाता गया। जब पानी ठुड्डी तक पहुँच गया तो उन्हें मौत का भयानक चेहरा दिखाई पड़ा। वे वहीं जड़ हो गए। पल भर में ही रामदत्त ने वहाँ से लौटना चाहा पर पैरों के नीचे की नरम बालू उनको अपनी तरफ बुला रही थी। पानी का बहाव और दबाव उनके खिलाफ था। अपनी पूरी कोशिश के बाद भी वे किनारे की तरफ एक भी कदम नहीं बढ़ा पाए बल्कि बाहर निकलने की घबराई हुई कोशिश में खड़े रहने का भी संतुलन बिगड़ गया और वे गहरे में पहुँच गए। अपनी लंबाई से ज्यादा गहराई में। पानी से लड़ने की बेतरतीब कोशिश में उन्होंने पानी के ऊपर आना चाहा और पता नहीं उनकी कोशिश से या पानी के खेल से ही उनका सिर जरा सा बाहर निकला। वे पानी में थे। पैर के नीचे भी पानी ही था। ऊपर आसमान था। उस एक पल में उन्हें फिर से माँ की याद आई। वे अपनी पूरी ताकत से अनजाने ही पुकार उठे ‘अम्माँ’। और इसी के साथ वे पानी में समा गए। उनके खुले मुँह में पानी भरने लगा।\nजब रामदत्त को होश आया तो उन्होंने पाया कि कोई उनका पेट दबा दबा कर पेट का पानी निकालने की कोशिश कर रहा है। जब रामदत्त ने आँखें खोली तो यह उनका इसी शरीर में नया जन्म था जिसे अपने मजबूत मेहनती शरीर के सहारे एक युवती ने पैदा किया था। रामदत्त ने आँखें खोल कर उसे देखा और आँखें बंद कर ली। रामदत्त पल भर के लिए सब कुछ भूल गए। वे सोचने लगे कि वे यहाँ कैसे पहुँचे। तब उन्हें पिछला सब कुछ एक झटके में याद आता चला गया। इस क्षण उन्हें वो सारी बातें किसी बुरे सपने की तरह लगीं। पल भर में वे दुबारा सब कुछ उसी तरह से भूल गए जैसे सपना स्मृतियों से धुल-पुँछ जाता है। उन्हें एक दूसरी छवि दिखी जो अब थोड़ी निश्चिंत सी उनके ऊपर झुकी थी। वो खुश थी कि उसकी मेहनत बेकार नहीं गई थी।\nतभी उस लड़की ने, जिसका नाम मैना था और जिसे बाद के दिनों में रामदत्त ने अपने पौराणिक ज्ञान के खुमार में मत्स्यगंधा नाम दिया था, उनसे पूछा कि पंडित हो। रामदत्त की समझ में ही नहीं आया कि वह क्या जवाब दें। तब उसने बताया कि जब उसने रामदत्त को पकड़ने के लिए हाथ बढ़ाया तो बस उनकी चुटिया ही हाथ में आ पाई। इस पर रामदत्त ने अपनी चोटी की जड़ों में एक मीठा सा दर्द महसूस किया जो सारी जिंदगी उनकी चोटी में बना रहने वाला था। वे शरमा गए। उनका शरीर बेदम हो गया था। हाथ पैर भारी हो गए थे जैसे उन पर किसी ने गीली मिट्टी के लोंदे छोप दिए हों। फिर भी उन्होंने उठने की कोशिश की तो लड़की ने कहा कि थोड़ी देर लेटे रहो पंडित जी, तुम्हें मेरा कहा मानना चाहिए। रामदत्त ने चुपचाप आँखें मूँद ली और कहा कि तुम जाओ मैं चला जाऊँगा। मैं अब ठीक हूँ। लड़की ने कहा कि ये तो बताओ कि तुम डूब कैसे रहे थे तो घबराए हुए रामदत्त ने जवाब दिया कि बाद में बताऊँगा। लड़की हँसने लगी। उसने कहा कि तुम क्या सोचते हो मैं बाद में भी तुमसे मिलूँगी। रामदत्त हाँ नहीं हाँ करके रह गए। वे कई वजहों से शरमा रहे थे। वे खुश थे कि बच गए थे पर इस बात पर शरमा रहे थे कि उन्हें एक लड़की ने बचाया था। इससे भी ज्यादा शर्म उन्हें इस बात पर आ रही थी कि एक लड़की उनके इतने पास बैठ कर उन्हें देखती रही थी। इस शर्माने में थोड़ा अच्छा लगने का भाव भी शामिल था कि उसने उनका पेट दबाया था और चोटी पकड़ कर पानी से खींच लाई थी। रामदत्त ने दोबारा आँखें खोली तो पाया कि लड़की एकटक उन्हीं की तरफ देख रही है। उन्होंने झटपट आँखें मूँद ली और कहा कि तुम जाओ। लड़की ने कहा कि ठीक है पंडित जी मैं जाती हूँ। रामदत्त ने दूर जाते हुए कदमों की आवाज सुनी और आँखें खोल लीं। उन्हें चोटी जी जड़ों में मीठा-मीठा दर्द महसूस हो रहा था। उन्होंने चोटी सहलाई और उठ बैठे और पिछले दो तीन सालों के अभ्यास की वजह से स्वाभाविक रूप से आलती-पालथी मार कर बैठ गए। बैठते ही उनकी नाक ने एक परिचित सी गंध महसूस की। जब रामदत्त को लगा कि गंध पीछे की तरफ से आ रही है तो झट से पीछे की तरफ घूम गए। पीछे वही मत्स्यगंधा मुस्कुराती हुई खड़ी थी। उन्होंने चिढ़ कर कहा कि आप जाती क्यों नहीं। रामदत्त का पूरा शरीर अजीब तरीके से टूट रहा था पर वे उठे और बिना लड़की की तरफ देखे या उससे कुछ कहे सुने आश्रम की तरफ चल पड़े। आश्रम पहुँचने तक उन्होंने पीछे मुड़ कर एक बार भी नहीं देखा पर गंध जस की तस बनी रही और उनका पीछा करती रही।\nआश्रम में विद्यार्थियों को साबुन लगाने की मनाही थी। आचार्य जी का मानना था कि सुगंधित चीजों से वासनाएँ भड़कती हैं इसलिए विद्यार्थियों को उनसे बच कर रहना चाहिए। आश्रम में वह गंगा की बालू मल मल कर देर तक नहाते रहे। जब उन्होंने सोचा कि अब तक गंध चली गई होगी तभी उन्हें लगा कि मत्स्यगंधा उनके पीछे ही खड़ी है। उनसे इतनी सट कर कि वह उसकी साँसों की गर्मी को भी अपनी गर्दन पर महसूस कर सकते हैं। रामदत्त को लगा कि अगर वह पलटे तो जरूर उसके चेहरे पर पलटेंगे। वे पलटे पर मत्स्यगंधा कहीं नहीं थी। सिर्फ उसकी महक थी। उनकी चोटी में दुबारा दर्द होने लगा। चोटी सहलाते हुए रामदत्त ने सोचा कि ऐसा क्यों हो रहा है पर कुछ समझ नहीं पाए। वे एक साथ ही इस गंध से बचना भी चाह रहे थे और यह भी चाह रहे थे कि यह गंध उनके आसपास बनी रहे। कहीं वह चुड़ैल तो नहीं थी, अपनी चोटी को सहलाते हुए रामदत्त ने सोचा।\nकिशोर रामदत्त ने पहली बार किसी लड़की को इतना करीब से महसूस किया था। वे बार-बार सोचते उसके बारे में। उसने उन्हें डूबते देखा होगा, दौड़ कर आई होगी। उन्हें छुआ होगा पर इसके बाद वह कुछ भी नहीं सोच पाते और उनकी चोटी दर्द करने लगती। वह चोटी सहलाते हुए बैठे रहते। यूँ तो रोज ही सुबह वह नहाने के लिए गंगा की तरफ जाते थे पर उन्हें मत्स्यगंधा नहीं दिखी। तीसरे दिन शाम उसे देखने की ललक आखिरकार उन्हें गंगा की तरफ अकेले खींच ही ले गई। बहुत देर तक इधर-उधर ताकने खोजने के बाद जब वह निराश हो कर लौटने लगे तो वह सामने की तरफ से आती हुई दिखी। वह रामदत्त को देख कर मुस्कुराई तो वह शरमा गए। उनकी चाल धीमी हो गई पर उन्होंने जाहिर किया कि जैसे उन्होंने उसे देखा ही नहीं। रामदत्त प्रकृति का नजारा लेते हुए धीरे-धीरे बढ़ते रहे। जैसे ही उन्हें लगा कि वह नहीं रूकी और चलती चली गई तो तुरंत पलट गए और बिना किसी कोशिश के उनकी नजरें उस साँवली सलोनी लड़की पर टिक गईं।\nलड़की ने कहा घोंचू पंडित जब मुझी को खोज रहे हो तो इतनी नौटंकी क्यों कर रहे हो। रामदत्त हकबका गए। जवाब में उन्होंने कहा कि हाँ, हाँ, नहीं, नहीं। लड़की हँसने लगी और बोली पहले तय कर लो कि हाँ कहना है कि नहीं कहना है। रामदत्त लजा गए तो वह बोली उस दिन डूब कैसे रहे थे? तैरना नहीं आता? रामदत्त ने मुंडी हिला कर कहा हाँ, हाँ नहीं, नहीं। डर लगता है? हाँ, इस मुलाकात में ऐसा कुछ खास नहीं है कि याद आए पर याद का क्या है उसके अपने ही तर्क होते हैं। इस मुलाकात के बाद रामदत्त अक्सर गंगा किनारे जाने लगे। लड़की रामदत्त से दो तीन साल बड़ी थी और उसका नाम मैना था। उसका घर वहीं मछुआरों की बस्ती में था। उसके पिता मछली पकड़ने का और माँ मछली बेचने का काम करती थी। जब रामदत्त लड़की के साथ होते तो अमूमन वही बोलती। रामदत्त बस हूँ हाँ करते। पर पिछले कुछ दिनों के घटनाक्रम ने उनका जो आत्मविश्वास पूरी तरह से खंडित कर दिया था वह फिर से पनपने लगा।\nइस बीच मैना ने रामदत्त के साथ तैरते हुए उन्हें तैरने के गुर बताए। उसने रामदत्त को घुमरी नाम का एक पानी पर तैरने वाला कीड़ा जिंदा निगलने के लिए विवश किया जिसके बारे में मैना का भरोसा था कि उसे निगलने के बाद तैरना अपने आप ही आ जाता है। फिलहाल चाहे मैना के साथ का असर हो या घुमरी निगलने का कि वह उस कीड़े की तरह ही पानी पर तैरने लगे। रामदत्त के चेहरे की चमक दोबारा लौटने लगी। आश्रम में उन्हें कई बार सजा मिली फिर भी मौका लगते ही वह गंगा किनारे भागते। शाम के झुटपुट अँधेरे में वे साथ साथ तैरते, शर्त लगाते कि कौन आगे जाएगा, चहुलें करते बालू पर एक दूसरे को खदेड़ते पकड़ते और गुत्थमगुत्था हो जाते। हालाँकि दोनों में से किसी ने नहीं कहा था कि उनके बीच प्यार जैसा कुछ है इसके बावजूद दोनों ने एक दूसरे को तन मन से महसूससना शुरू कर दिया था।\nइसी क्रम में दोनों ने धीरे-धीरे एक दूसरे को पहचाना और रामदत्त के मन में अपने शरीर के घृणित होने को ले कर जो एक ग्रंथि बन गई थी उससे वह मुक्त होने की तरफ बढ़े। जब रात के अँधेरे में गंगा की बालू पर दोनों एक हुए तो उसके बाद रामदत्त ने तुरंत कसम खाई कि अब शादी करेंगे तो मैना से ही करेंगें। रामदत्त ने अपने इस दृढ़ निश्चय के बारे में मैना को बताया तो उसने हँसी में उड़ा दिया। बोली पंडित जात से शादी कौन करेगा। वहाँ जा कर मछली की जगह कोंहड़े की सब्जी खानी पड़ेगी। ऊपर से तुम्हारी ये मोटी सी चुटिया, मुझे तो तुम्हारे साथ चलते भी शर्म आएगी। मैं तो किसी मछेरे से ही शादी करूँगी। तुम झूठ-मूठ का सपना मत देखो।\nआश्रम वापस लौटते समय रामदत्त ने अपनी चोटी कटाने के बारे में सोचा। एक के बाद एक कई बहाने आए पर सबको उन्होंने खारिज कर दिया। असल बात यह थी कि वह खुद बिना चोटी के अपनी कोई कल्पना नहीं कर पाए। एक चोटी के कट जाते ही उनकी जाति चली जानी थी, कुछ इसी तरह के संस्कार उनके मन में बसे हुए थे। अपनी जाति की श्रेष्ठता का ख्याल तो ऐसे ही उनके खून में बसा हुआ था, ऊपर से उनकी आश्रम की पिछले पाँच-छह सालों की पढ़ाई, कि दुनिया ब्राह्मणों के ही इर्द-गिर्द घूमती है। या नहीं घूमती तो घूमनी चाहिए, कि सूर्य पृथ्वी की परिक्रमा करने के साथ-साथ ब्राह्मणों की भी परिक्रमा करते हैं। और ब्राह्मणों के कुछ धर्म और संस्कार होते हैं। चोटी, चंदन और जनेऊ जैसे संस्कार उन्हें अपवित्र दुनिया के बीच में पवित्र बनाए रखते हैं। वे उस किस्से की पिनक में खोए थे जो आश्रम में उन्हें कई बार सुनाया जा चुका था कि पहले ब्राह्मणों की धोतियाँ आकाश में सूखतीं थीं। वे नहा कर धोती ऊपर उछाल देते और धोती सूखने के बाद तह हो कर नीचे आ जाती। पर ब्राह्मणों की पवित्रता और जलाल अब पहले जैसा नहीं बचा है इसलिए अब उन्हें अपनी धोतियाँ जमीन पर ही सुखानी पड़ती हैं। पंडित रामदत्त ने ये किस्सा सुनने के कुछ दिनों बाद ही तय कर लिया था कि वे भी अपनी धोती आकाश में सुखाएँगे।\nइसके पहले आश्रम की घटनाओं ने उनके पवित्रता के ख्याल की धज्जियाँ उड़ा दी थी। हालाँकि इसमें उनकी कोई गलती नहीं थी पर अपने आप से घृणा और एक गहरा अपवित्रता बोध उनके भीतर कहीं गहरे धँस कर बैठ गया था। मैना के साथ ने उन्हें शरीर की अपवित्रता के ख्याल से पूरी तरह मुक्त कर दिया था। कई बार वह अपनी जीभ पर किसी मिठाई का टुकड़ा, कोई फल या और कोई चीज रख लेती और कहती, खाओगे घोंचू पंडित और रामदत्त खाने के लिए मरे रहते। वह अँजुरी में पानी भर कर पूछती, घोंचू पंडित प्यास तो नहीं लगी है और रामदत्त का गला प्यास से सूखने लगता। रामदत्त उसकी अँजुरी से पानी पीते और मैना की उँगलियाँ उनके मुँह में आ जातीं। वह पूछती और प्यास लगी है पंडित तो रामदत्त झट से मुंडी हिला देते। वह अंजुरी में पानी भरती और बदमाशी से अपने शरीर के किसी हिस्से पर गिरा लेती। कहती, थोड़ा सा ही तो पानी था, गिर गया राम जी। जहाँ गिरा है वहीं से पी लो और रामदत्त पीने लगते। सामने गंगा लहलहाती रहती पर ऐसे क्षणों में गंगा का पानी खारा हो जाता। ऐसे ही एक दिन उसने अपनी जीभ पर रख कर पंडित को मछलियाँ भी खिलाई। वह एक-एक टुकड़ा अपनी जीभ पर रखती जाती और रामदत्त खाते जाते। ऐसे तो पंडित रामदत्त जहर भी खा सकते थे। वही मछलियों की गंध तो वह मैना के शरीर में महसूस करते थे जो उन्हें बार-बार मैना की तरफ खींच ले आती थी। एक तीखी और उत्तेजित करने वाली गंध। हवा में बस कर अपनी तरफ खींच कर अपने में मिला लेने वाली गंध। ऐसे क्षणों में वह खुद को महर्षि पराशर और मैना को योजनगंधा सत्यवती समझने लगते।\nपर यही पूरा सच नहीं था। जिस दिन रामदत्त ने मछलियाँ खाईं लौटते हुए रास्ते में जम कर उल्टियाँ की। अपना पतित होना महसूस किया। ऐसा हमेशा होता था। रामदत्त मैना के सामने अपना ब्राह्मण होना या उच्चता के सारे संस्कार भूल जाते थे पर आश्रम की तरफ बढ़ते ही उन्हें फिर से अपना ब्राह्मण होना याद आने लगता। धोती आकाश में सुखाने का संकल्प याद आने लगता। अपनी चोटी, चंदन और जनेऊ याद याद आने लगता। रटे हुए मंत्र याद आने लगते और पुराणों में पढ़ी गई पतित ब्राह्मणों की अनेक कथाएँ याद आने लगतीं। पर और भी कुछ उल्टा-पुल्टा हो गया था रामदत्त के भीतर। पुराणों को पढ़ते हुए श्रृंगार और काम के प्रसंगों पर रामदत्त ठहर ठहर जाते थे। वे प्रसंग उन्हें बिना किसी अतिरिक्त प्रयास के याद हो जाते थे। संस्कृत के ऐसे बहुत सारे श्लोक इस बीच रामदत्त को याद हो गए थे जिनमें प्रेम, काम या श्रृंगारिक अठखेलियों का चित्रण होता था। और ऐसे प्रसंग पुराणों में भरे हुए थे। पर जब वह मैना के मछलियाँ मारने के पुश्तैनी पेशे के बारे में सोचते तो उन्हें घिन आने लगती। आश्रम में पढ़ाई के दौरान जिस जीवन के लिए उन्हें तैयार किया जा रहा था वह ज्यादा श्रेष्ठ और पवित्र लगता। मैना की जीभ पर मछलियाँ उन्हें अमृत लगतीं पर मछलियाँ मारने की कल्पना ही उन्हें भयानक और घृणित लगती।\nएक बार रामदत्त ने वैसे ही मैना को भाग चलने का प्रस्ताव किया था। रामदत्त ने कहा कि मैं बप्पा से कह दूँगा कि तुम अनाथ लड़की हो। तुम्हारे पिता वहीं आश्रम के बगल के एक मंदिर में पुजारी थे। वे अब जीवित नहीं हैं। इतने पर ही मैना गुस्से में बोली, पंडित रामदत्त मेरे पिता जीवित हैं और मुझे पंडित नहीं बनना है। तुम्हें बनना हो तो मछुवारे बन जाओ। अभी मेरे साथ चलो। मैं तुमको अपने पिता के पास ले चलूँगी। तुम्हें झूठ भी नहीं बोलना पड़ेगा। तुम आराम से बता देना कि तुम मछुवारे नहीं पंडित हो। रामदत्त मैना से बहस करने लगे, जैसे कि वह तैयार हो जाती तो सब कुछ इतना आसान ही होता।\nरामदत्त मैना को ले कर दो अतिरेकी स्थितियों के शिकार थे। एक स्थिति में सब कुछ होता था, मैना नहीं होती थी या कई बार उन्हें पतित करने के एक कारक के रूप में होती थी। जबकि दूसरी स्थिति में सिर्फ मैना होती थी। दुनिया नहीं होती थी। उस दिन मैना ने उन्हें जिंदगी का एक दूसरा विकल्प सुझाया था। जिसमें मैना जीवन भर के लिए उनकी हो जाती पर रामदत्त को विकल्प मंजूर नहीं था। सब कुछ ऐसे चलता रहा और एक दिन वे मैना को छोड़ कर घर चले आए। बिना मैना को बताए। उनके अंदर इतनी हिम्मत नहीं थी कि मैना की आँखों में आँखें डाल कर कह सकते कि अब मैं तुमसे नहीं मिलूँगा क्योंकि तुम मुझे पतित कर रही हो। इसके उलट वे जानते थे कि जब जिस क्षण वे मैना को यह बताने जाएँगे उनका लौटना स्थगित हो जाएगा। रामदत्त के भीतर इतनी हिम्मत नहीं थी कि मैना से अपने ब्राह्मणत्व की बात भी कर पाते जो मैना और उनके बीच द्वंद्व पैदा कर रहा था सो वे भाग गए। पर उस मैना से भागना इतना आसान था क्या जिसने उन्हें जीभ पर रख कर मछलियाँ खिलाई थीं। मैना जिसकी गंध उन्हें पागल करती थी और रामदत्त के भीतर कहीं धँस कर गायब हो गई थी। उसी तरह जैसे मछलियों के भीतर उनकी गंध रहती है पर जिसके बारे मे उन्हें खुद शायद ही पता होता हो।\nघर लौट कर रामदत्त ने तय किया कि अब मैना से कभी नहीं मिलेंगे और जीवन को उसी तरीके से जिएँगे जिस तरह जीने के लिए वे पैदा हुए हैं। पर यह सवाल भी उनके भीतर बना रहा कि क्या वह धोखा करने के लिए पैदा हुए हैं अगर नहीं तो छुप करके भाग आ कर उन्होंने मैना के साथ क्या किया था। यह शायद मैना ही थी जिसने उनके भीतर बैठे हुए धीरे-धीरे उन्हें यह बताया था कि जिस ब्राह्मणत्व के खुमार वे खोए हुए हैं और जो जीवन वह जी रहे हैं वह ठगी के अलावा और कुछ भी नहीं है भले ही उसे कितना भी बड़ा नाम क्यों न दिया जाए। यह बात अलग है कि यह ज्ञान होते ही वह उसी ठगी में ही जम कर डूब गए थे। जब रामदत्त के जीवन में पार्वती आईं, सुंदर सुकोमल पार्वती, उन्हें लगा कि अब मैना को भुलाना आसान हो जाएगा। और यह कोई झूठ भी नहीं था। अपनी समझ में वह मैना को भूल ही गए। उनकी चोटी का दर्द जब तब उभर आता था पर वह उसकी वजह भूल गए। और गंध तो...\nसुबह जब रामदत्त उठे तो उन्हें भी अपने शरीर में मछलियों की गंध महसूस हुई। रात भर में उनका शरीर और थुलथुल हो गया था। आँखें मटमैली हो गई थीं। चाल में वही पुराना आत्मविश्वास हीन बेढंगापन। वे अपने शरीर पर ही नहीं शरीर के भीतर भी एक सिकुड़न महसूस कर रहे थे। उनके लिए यह जानना ही उनको बदल देने के लिए काफी था कि मैना को वह अपने भीतर से कभी नहीं निकाल पाए। उनकी समझ में वेदी पर मछली या जीभ बनाना एक खेल भर ही था और कुछ नहीं। रामदत्त नहीं जान पाए पर वह हमेशा बनी रही उनके भीतर। एक हत्यारी गंध की शक्ल में। पर अब जिस स्थिति में चीजें थी उनमें पार्वती को इस बारे में बताने या न बताने का कोई मतलब नहीं रह गया था।\nउन्हें अपनी खड़ाऊँ खोजने में काफी समय लगा। उन्होंने पाया कि उनकी आँखों की रोशनी रात भर में ही धुँधली हो गई थी। और थोड़ा दूर जा कर जब वे लघुशंका के लिए बैठे तो उन्होंने पाया कि उनका लिंग कुछ उसी तरह सूख कर ऐंठ गया था जैसे कोई मछली सूख कर ऐंठ जाती है। वे घबरा गए। घबराए हुए रामदत्त की समझ में कुछ और नहीं आया तो उन्होंने झाड़ू उठाई और दुआरे पर झाड़ू लगाने लगे। इसी तरह जानवरों की सानी-पानी की, गोबर फेंका। मेहनत से दूर भागने वाले रामदत्त ने जो भी काम सामने पड़ा देखा कर डाला। जब पार्वती उठीं सुबह के सारे काम रामदत्त ने निपटा डाले थे। पूरे दिन वह पार्वती के सामने पड़ने से बचने की कोशिश करते रहे, जिससे मछलियों की गंध पार्वती को परेशान न कर सके। रात में पार्वती और रामदत्त के बिस्तर अलग-अलग हो गए। एक दूसरे से दूर।\nअपनी लालच और लायक बेटों वशिष्ठ और विश्वामित्र की वजह से रामदत्त पहले से ही गाँव भर की आँखों में चढ़े हुए थे। ऐसे में मछली वाली अफवाह ने अनेक लोगों को सामूहिक रूप से रामदत्त के बारे में खुलेआम कुछ भी कहने का मौका दे दिया। धीरे-धीरे लोग उनसे कटने लगे। साइत वगैरह लोग उनके दरवाजे पर ही आ कर पूछ जाते पर उन्हें अपने दरवाजे पर बुलाने से बचते। साइत भी विवाह, लगन या मुंडन आदि की नहीं, बस ऐसे ही कि बाँस काटना हैं पाँचक तो नहीं लगा है, एकादशी कब पड़ रही है या परसों बहू को घर ले आना ठीक रहेगा या नहीं।\nबदले में लोग कुछ सीदा वगैरह दे जाते। किसान कई बार पुआल का गठ्ठर या ताजी तरकारियाँ लाते पर घर बुलाना तो बंद ही कर दिया था लोगों ने। यह जैसे पूरे गाँव का अघोषित निर्णय था। इसमें वे जातियाँ भी शामिल थीं जो घोषित रूप से मछलियाँ खाती थीं, चिड़ियों का शिकार करती थीं, खरगोश खा जाती थीं या मोरों के अंडे हजम कर जाती थीं। उनके लिए भी किसी पंडित का मछलियाँ खाना धर्मविरूद्ध था। और अब पंडित रामदत्त त्रिपाठी इस लायक नहीं रह गए थे कि लोग उनसे धार्मिक कर्मकांड करवाएँ। बदले में लोगों ने बगल में गाँव के लंबोदर पांड़े के पास जाना शुरू कर दिया था जो इन दिनों आश्चर्यजनक रूप से निस्पृह हो गए थे। वे खाली होने पर इस बिना पर भी पूजा सुनाने चले जाते कि कोई उन्हें दो जून का सीदा दे दे और एक जून भरपेट भोजन करा दे। एक बार भरपेट भोजन कर लेने के बाद वैसे भी उन्हें दो तीन दिनों तक भोजन की जरूरत नहीं पड़ती थी।\nलंबोदर पांड़े ने लोगों को एक किस्सा सुनाया जिसके अनुसार पूर्वजन्म में पंडित रामदत्त मछुआरों की बस्ती में कुत्ते थे, जो प्रयाग में गंगा किनारे बसी हुई थी। वहीं थोड़ी दूर पर प्रभु हनुमान जी का एक मंदिर भी था जिसमें भक्तगण दिन रात हनुमान जी की महिमा का गान करते रहते थे। इस तरह कुत्ते के कान में हमेशा प्रभु का नाम पड़ता रहता था। इसलिए यह बिना किसी पुण्य के भी इस जन्म में पंडित रामदत्त बना। पर संस्कारवश इसकी पूर्वजन्म की कुत्ते की प्रवृत्ति अभी तक नहीं गई। न ही पिछले जन्म में खाई मछलियों का स्वाद ही इसे भूला। इसी से इस जन्म में भी यह मछली के स्वाद का दिवाना बना फिरता है। अगले जन्म में यह फिर कुत्ते के रूप में जन्म लेगा। यही कर्म का विधान है। लंबोदर पांड़े रस ले ले कर यह किस्सा सुनाते और अपने लंबे चौड़े उदरों पर हाथ फेरते रहते।\nदूसरी तरफ रामदत्त के बेटों के नाम भले ही वशिष्ठ और विश्वामित्र थे पर इन नामों के मान्य रूपों के साथ उनका कोई रिश्ता बन सकने की संभावना कब की खत्म हो गई थी। वे पुराणों में वर्णित उन राक्षसों के रास्ते पर चल रहे थे जो अकारण ही बुरा करते फिरते थे। वशिष्ठ और विश्वामित्र बगल में देशी पिस्तौल और चाकू रखते और बाहर निकल जाते। गाय भैंस बकरी चराने वाली बच्चियाँ और घास छीलने वाली औरतें उनका सबसे आसान शिकार बनतीं। दोनों ही हरी घास के लोभ में दूर तक चली जातीं। घसवारिनें तो खेतों के भीतर तक चलीं जातीं। दोनों अपने मुँह पर कस कर अँगोछा बाँधे रखते। वे चीखतीं पर हाथ में पिस्तौल या चाकू देख कर शांत पड़ जातीं। कभी वे प्रतिरोध भी करतीं तो उनका प्रतिरोध एक डरा हुआ प्रतिरोध होता। तो एक पिस्तौल या चाकू लिए खड़ा रहता और दूसरा बलात्कार को अंजाम देता। फिर यह क्रम बदल जाता। ताकत की हिंसक खुशी से लबालब दोनों बाद में जबरदस्ती के साथ साथ जेवर भी लूटने लगे। जो ज्यादा से ज्यादा पैरों के बिछुवे, नाक की कील या कानों की बाली बुंदी तक ही सीमित होता था। जिस इलाके में वे वैसा करते अगले कई दिनों तक उधर का रूख नहीं करते। बाद में जब उन्होंने जाना कि औरतें अपने ऊपर की गई यौनिक हिंसा तो छुपा ले जाती हैं क्योंकि उन्हें अपने घरवालों की प्रतिक्रिया पर भरोसा नहीं होता पर बिछुवे जैसा मामूली जेवर गुम हो जाने की स्थिति में भी घर पर बताना जरूरी हो जाता था। इस स्थिति के बारे में पता चलते ही दोनों भाइयों ने जेवर लूटना बंद कर दिया। वे जेवर पर तभी हाथ डालते जब वह सोने का होता। ऐसा मौका उनके हाथ सिर्फ एक बार आया जब एक नई बहू कानों में सोने के झुमके पहने पहने ही घास छीलने आ गई थी।\nवशिष्ठ और विश्वामित्र के बारे में गाँव के सारे लोग जान गए थे सिर्फ रामदत्त और पार्वती को छोड़ कर। इसकी पहली वजह तो यही थी कि रामदत्त और पार्वती का गाँव के साथ सहज संपर्क सीमित होता गया था पर इसकी एक दूसरी वजह भी है। गाँवों में लोग अपने घरों को छोड़ कर पूरे गाँव के बारे में जानते हैं। किसकी लड़की किसके साथ फँसी है, कौन किसके यहाँ उठ बैठ रहा है, कौन कलिया मछरी खा रहा है, कौन शराब सिगरेट पी रहा है, किसकी बहू या बेटी साल भर से मायके या ससुराल नहीं गई, राई रत्ती सब कुछ, एक एक बात। पर वे बेचारे नहीं जानते कि उनके घरों में भी यही सब कुछ हो रहा है। या फिर इसकी एक दूसरी वजह भी हो सकती है कि उन्हें अपने घरों के बारे में भी सब कुछ पता है। पर उनमें इतनी हिम्मत नहीं थी कि वह सीधे-सीधे अपनी औलादों से कुछ कहें इसलिए सीधे कुछ कहने की बजाय गाँव के दूसरे लड़के लड़कियों के माध्यम से अपनी बात कहते थे। लड़के-लड़कियाँ सुनते और अनजान बन कर वहाँ से हट जाते। उनके माँ बाप हवा में अस्फुट स्वरों में जाने क्या-क्या बुदबुदाते रह जाते।\nबाहर मन बढ़ा तो वशिष्ठ और विश्वामित्र ने अपने गाँव में भी वही सब कुछ करने की ठानी। शुरूआती दो चार मौकों पर वे कामयाब भी रहे पर एक दिन दोनों भोला मुनक्का के नशे में चूर गाँव की पुलिया पर राहजनी करते धर लिए गए। गोहार लगी। चारों तरफ से लोग लाठियाँ ले कर दौड़े। उस दिन वशिष्ठ और विश्वामित्र की जम कर पूजा की गई। दोनों तमाम टूट-फूट के शिकार हो गए। कुछ लोग थाने जाना चाहते थे पर गाँव की इज्जत के नाम पर कुछ बड़े बुजुर्गों के समझाने पर रुक गए। वशिष्ठ और विश्वामित्र महीनों घर में पड़े-पड़े हल्दी मठ्ठा पीते रहे, तरह-तरह की देशी दवाइयाँ खाते रहे। लेप और पुलटिश बाँधते रहे।\nविश्वामित्र और वशिष्ठ के बारे में फुसफुसाहटें तो लंबे समय से चल रही थीं पर एक बार बात सार्वजनिक होने के बाद फुसफुसाहटों की जरूरतें खत्म हो गई और खुलेआम उनकी बुराइयाँ की जाने लगीं। बातें पुलिस तक भी पहुँची। इसी के साथ दोनों समय समय पर धरे जाने लगे। इलाके में कोई भी वारदात होती, दोनों उसमें शामिल होते या न होते पर पुलिस उन्हें उठा ले जाती। कुछ दिन उनकी सरकारी आवभगत होती फिर वे छूट जाते। शुरूआत में एक दो बार उन्हें छुड़ाने रामदत्त भी गए पर जब ये रोज-रोज का काम हो गया तो उन्होंने जाना बंद कर दिया। उनकी जगह गाँव के कुछ दूसरे लोगों ने ले ली जो बाकायदा इस गैंग में शामिल हो चुके थे या इस गैंग का फायदा उठा रहे थे। इस गैंग ने जानवर चुराने, घर लूटने, औरतों पर हाथ डालने, राहजनी करने जैसे हर उपलब्ध अपराध किए, वे पकड़े जाते, जमानत पर छूटते और इसके बाद गायब हो जाते। तब कुर्की आती। ऐसे ही दो तीन कुर्कियों के बाद रामदत्त की सारी जमा पूँजी स्वाहा हो गई। जो थोड़ी बहुत बचत थी वह भी तेजी से खत्म हो रही थी। जजमानों ने उनके घर की तरफ रुख करना बंद कर दिया था। रामदत्त ने वशिष्ठ और विश्वामित्र को समझाने और सख्त होने की कोशिश की पर इन बातों का समय बहुत पहले ही बीत गया था। वशिष्ठ ने सीधा सा जवाब दिया कि जो तुम करते हो वह क्या है? एक तरह की ठगी हो तो। लोगों को डराना या उन्हें झूठे प्रलोभन दे कर उल्लू बनाना और रुपए या सामान ऐंठना गलत नहीं है तो हमारा काम कैसे गलत है। रामदत्त चुप हो गए। उनसे बेहतर कौन जानता था कि वे जो काम करते रहे हैं वह है तो ऐसा ही कुछ। भले ही इतने सीधे सीधे न कहा जा सके या भले ही एक ऐसा ढाँचा बन गया है कि ठगा जाने वाला कई बार खुद ही हाथ जोड़ कर खुद को ठगने का निवेदन करे। वे चुप हो गए। वैसे भी चुप्पी उनके व्यक्तित्व का अभिन्न हिस्सा बन रही थी।\nएक दिन गाँव की ही एक औरत को अकेला पा कर दोनों उसके घर में घुस गए। औरत किसी तरह उनके चंगुल से छूट गई और उसने गोहार मचा दी। दोनों घर भाग आए। उन्होंने रामदत्त से कहा कि कोई आए तो कहिएगा, दोनों घर में नहीं हैं। बाहर शोर मचा हुआ था उसमें से आवाजें छन छन कर रामदत्त तक पहुँच रही थीं। रामदत्त ने जीवन में शायद पहली बार लाठी उठाई और जब तक दोनों कुछ समझ पाते उन्हें तीन-चार लाठियाँ पड़ चुकी थीं। समझ पाते ही वशिष्ठ ने लाठी छीन ली और रामदत्त के ऊपर दनादन लाठियाँ बरसाने लगे। रामदत्त की चीख सुन कर पार्वती दौड़ीं। रामदत्त पर एक के बाद एक लाठी पड़ रही थी। पार्वती की समझ में और कुछ नहीं आया तो वे अरे-अरे करते हुए रामदत्त से लिपट गईं। बदले में जवान हाथों की एक भरपूर लाठी उनकी पीठ पर पड़ी। पार्वती एक चीख के साथ रामदत्त की बाँहों में झूल गई। तब तक गाँव के लोगों का झुंड रामदत्त के दरवाजे पर पहुँच चुका था। दोनों भाग खड़े हुए। कुछ लोग उनके पीछे दौड़े कुछ रामदत्त के पास रूक गए, जहाँ रामदत्त के शरीर से मछली की गंध आने की शिकायत करने वाली पार्वती अपनी पूरी ताकत से रामदत्त को जकड़े हुए थीं। गाँव वालों को सामने देख कर जब रामदत्त ने पार्वती पार्वती पुकारा और खुद को छुड़ाने की कोशिश की तो पार्वती जमीन पर ढेर हो गईं। वे बेहोश थीं पर उनके चेहरे पर अथाह पीड़ा के निशान थे। रामदत्त उन्हें उठाने लगे तो एक दो लोग और आगे आ गए। पार्वती को बगल में पड़े तख्ते पर लिटा दिया गया। गाँव की कई औरतें रोने लगीं। वे पूरे के पूरे समूह में अपनी पूरी ताकत और इच्छा के साथ वशिष्ठ और विश्वामित्र को शाप देने लगीं। इनमें से अनेक ने बचपन में दोनों के गाल चूमे थे। उनके सिरों पर हाथ फेरा था और उन्हें जी भर प्यार किया था। कइयों ने उन्हें राखी बाँधी थी और कुछ उन दोनों की खूबसूरती और रंग-ढंग पर मोहित हुई थीं। कुछ ऐसी भी थीं जिनके साथ दोनों ने समय समय पर जबरदस्ती की थी पर उस समय वे चुप रह गई थीं। उन सबके भीतर बेपनाह घृणा और क्रोध था। उन सब का गुस्सा सामूहिक रूप से फूट पड़ा था। ऐसा लग रहा था कि पूरे गाँव की सामूहिक अच्छाई, उसकी सम्मिलित ताकत, महक और मधुरता सब मिल कर दोनों को शाप दे रहीं थी।\nपार्वती इसके बाद अपने पैरों पर कभी नहीं खड़ी हो पाईं। उनकी कमर के नीचे का हिस्सा मांस के निष्क्रिय लोथड़े में बदल गया। वे पीछे से टेक लगा कर बैठी रहतीं या लेटी रहतीं। ऐसे ही टट्टी पेशाब, खाना पीना सब कुछ। पार्वती को टट्टी पेशाब हो जाती और उन्हें पता नहीं चलता। जब पता चलता तो गालियाँ बकना शुरू कर देतीं। अगले कुछ महीनों में उन्होंने इतनी गालियाँ खोज निकालीं जो दुनिया में कहीं भी एक जगह पर मिल पानी असंभव थीं। कभी वे अपनी माँ को गालियाँ बकतीं जिन्होंने उन्हें पैदा किया तो कभी अपने पिता को जो उन्हें एक मछरगंधा के पल्ले बाँध गए। रामदत्त को, जिन्होंने पार्वती को जीवन में कभी किसी तरह का सुख नहीं दिया और मछलियों की गंध में डूबे रहे। वे खुलेआम चिल्लातीं की उन्होंने जाना ही नहीं कि औरत मर्द का रिश्ता क्या होता है। वशिष्ठ और विश्वामित्र को गालियाँ बकतीं कि उन्हें पैदा होते ही मार क्यों नहीं दिया। मार के ऊपर बोरी भर कर नमक रख देतीं और गल जाते दोनों। पार्वती चौबीसों घंटे दोनों का मरना मनाया करतीं। वे चाहतीं कि दोनों को मरता हुआ देख कर मरें।\nपार्वती के उलट रामदत्त हर बात पर मुस्कुराते रहते थे। उन्हें गुस्सा आना ही बंद हो गया था। उन्होंने स्थितियों के सामने समर्पण कर दिया था और अपने लिए एक दयनीय मुस्कुराहट उधार माँग ली थी। लोग उनकी मुस्कुराहट को बेशर्मी कहते क्योंकि उनके जीवन में ऐसा कुछ भी नहीं बचा था जिस पर वह मुस्कुरा सकें। पार्वती बिस्तर पर थीं और बेटे घृणित थे। कहने को पक्का घर था पर उसका सारा सामान एक के बाद एक कुर्कियों में थाने जा चुका था। पार्वती के सारे जेवर बिक चुके थे। जजमानों ने अभिशप्त और पतित मान कर उन्हें छोड़ दिया था। उनके बारे में तमाम अफवाहों को सच मानते हुए ज्यादातर लोगों की राय थी कि उन्होंने जैसा किया था वैसा ही भुगत रहे हैं। कुल मिला कर भूखों मरने की नौबत थी।\nइसी समय प्रधानी के चुनाव आए। वर्तमान प्रधान को अपनी हालत पतली दिख रही थी। ऐसे में जब वो रामदत्त के घर का दो वोट पक्का करने उनके घर आए तो रामदत्त ने उनके सामने विजय अनुष्ठान का पाँसा फेंका। रामदत्त ने प्रधान को प्रभावित करने के लिए अपने पूरे पुरोहिती कौशल को दाँव पर लगा दिया। प्रधान इस समय कोई भी कसर बाकी न रखना चाहते थे। उन्होंने तुरंत स्वीकृति दे दी पर यह भी कहा कि ये अनुष्ठान रामदत्त अपने घर पर गुप्त रूप से करें। वे नहीं चाहते थे कि इसके बारे में किसी को पता चले जिससे कि चुनाव पर किसी तरह का असर पड़े। रामदत्त सामग्री लिखने लगे तो प्रधान ने कहा कि पंडित जी आप देख लीजिए। हम इस समय यह सब कहाँ खोजते फिरेंगे। प्रधान ने उन्हें सामग्री के लिए रुपए दिए और चुनाव जीत जाने पर रामदत्त के घर के सामने का ग्राम सभा का तालाब रामदत्त के नाम पट्टा करने का वचन दिया। रही रामदत्त की बात तो उनके पास खोने को कुछ नहीं था। प्रधान हार भी जाते तो कुछ दिनों की रोटी का इंतजाम तो उन्होंने कर ही लिया था।\nयह अनुष्ठान का प्रभाव हो या दिन-रात बँटने वाली शराब और साड़ियों का या प्रधान के भट्ठे पर दिन रात पक रहे मुर्गों और बकरों की खपत का, जो भी हो प्रधान चुनाव जीत गए। उनको अपना वादा याद रहा और उन्होंने रामदत्त के घर के सामने का तालाब उन्हें इस शर्त पर पट्टे पर दे दिया कि उससे होने वाली कमाई का आधा हिस्सा वह प्रधान को देते रहेंगे। साथ में प्रधान ने रामदत्त को यह सलाह भी दी कि अगर वह तालाब में मछली पलवा लें तो उन्हें साल भर में बिना किसी मेहनत के लाखों का फायदा हो सकता है। उन्हें कुछ भी नहीं करना पड़ेगा। बीज पड़वाने से ले कर मछलियाँ बिकवाने तक सारा जिम्मा प्रधान का रहेगा। रामदत्त ने एक बार यह भी नहीं कहा कि देवी से पूछ कर बताता हूँ। तुरंत हाँ कर दिया। अब क्या सोचना? पार्वती बिस्तर पर थीं और दुनिया की सबसे अश्लील गालियाँ बका करती थीं। वशिष्ठ और विश्वामित्र के बारे में बहुत दिनों से कोई खोज खबर नहीं थी। रामदत्त को खुद अपने शरीर से मछलियों की गंध आने लगी थी और चोटी का दर्द इतना बढ़ गया था कि उनका मन करने लगता था कि चोटी ही उखाड़ फेंके। पर रामदत्त ऐसा कुछ भी करने के बदले मुस्कुराते थे। वे पार्वती की टट्टी पेशाब की हँडिया साफ करते, आँगन में ले जा कर उन्हें नहलाते धुलाते, तेल फुलेल लगाते, कपड़े पहनाते और पार्वती गालियाँ बकती रहतीं। वह रामदत्त को कोसती रहतीं कि यह सब उन्हीं के पापों का फल है कि औलादें बिगड़ गईं, वे बिस्तर पर पड़ी हैं, सारे जजमान लुट गए और पता नहीं कब तक उन्हें इसी तरह घिसटना पड़ेगा। अब तक पार्वती भी मानने लगी थीं कि रामदत्त छुप छुप कर मछलियाँ खाते हैं नहीं तो इस बुढ़ापे में वो मछली पालने जैसा निकृष्ट काम क्यों करते। पार्वती उनके हाथ का पानी भी पीना नहीं पसंद करतीं, पर उनके पास कोई विकल्प नहीं रह गया था। वे गालियाँ बकती जातीं, रामदत्त गालियाँ सुनते जाते और मुस्कुराते जाते।\nइधर वशिष्ठ और विश्वामित्र दोबारा घर में आने लगे थे। उनकी जब मर्जी होती घर में आते। उनके साथ उनके दोस्त भी होते। वे जो मर्जी होती पकाते, खाते पीते और चले जाते। पार्वती के बिस्तर पर पड़ जाने के बाद से रामदत्त ने बेटों से बात करना बंद कर दिया था। वशिष्ठ और विश्वामित्र जब भी आते उनकी चोटी में दर्द बढ़ जाता और वे कराहने लगते। उधर पार्वती चुप हो जातीं। उनका चेहरा विकृत हो जाता, कई बार दांत बैठने लगते और मुँह से अबूझ आवाजें निकलने लगतीं जो पूरे घर में चक्कर खाती गूँजती रहतीं। वशिष्ठ और विश्वामित्र के जाने के थोड़ी देर बाद सब कुछ सामान्य हो जाता। रामदत्त मुस्कुराते हुए घर की साफ सफाई में जुट जाते और पार्वती नई-नई गालियों के आविष्कार के अपने मनपसंद काम में जुट जातीं। जब कभी मौका मिलता रामदत्त तालाब किनारे जा कर बैठ जाते और हसरत भरी निगाहों से तालाब को ताकते रहते। पर एक यही समय होता जब उनकी मुस्कुराहट गायब हो जाती। वे उदास होने लगते। ऐसे समय में उनका चेहरा इतना पारदर्शी हो जाता कि उसमें न जाने कितनी चीजें तैरती दिखाई देने लगतीं। ऐसा समय देर तक न टिकता। घर तक आते-आते वे फिर मुस्कुराने लगते और चोटी सहलाते हुए घर की सफाई या पार्वती की सेवा में जुट जाते।\nजिस दिन मछलियाँ बिकीं और प्रधान ने रामदत्त को उनके हिस्से का पैसा दिया, पता नहीं कैसे उन सबको पता चल गया जिनसे उन्होंने उधार ले रखा था। कोई ऐसे ही घूमते हुए आ गया, कोई पार्वती का हालचाल लेने के बहाने आ गया। उन लोगों का सारा उधार चुकाने के बाद भी रामदत्त के हाथ में इतना पैसा बचा हुआ था कि वह अगले पाँच छह महीने के लिए पेट की चिंता से मुक्त हो ही सकते थे। पर अचानक वशिष्ठ और विश्वामित्र आ धमके। उन्होंने अपना हिस्सा माँगा। जब रामदत्त ने कहा कि पैसा नहीं बचा, सब उधार चुका दिया तब वशिष्ठ ने रामदत्त को धक्का दिया और कहा कि रामदत्त हम तुम्हारी रग-रग जानते हैं। अपना बुढ़ापा और खराब मत करो। हम सबेरे फिर आएँगे तब तक हमको हमारा हिस्सा मिल जाना चाहिए।\nसुबह वशिष्ठ और विश्वामित्र के आने की बात सोच-सोच कर रामदत्त की कराहें बढ़ रही थीं कि हल्ला मचा। एक साथ कई लोग रामदत्त के घर पर थे। रामदत्त बाहर निकले तो उन्हें बताया गया कि एक अरहर के खेत में वशिष्ठ की लाश पड़ी है। रामदत्त उन लोगों के साथ कुछ इस तरह से चल पड़े जैसे किसी अनजाने व्यक्ति की लाश देखने जा रहे हों। अपने साथ वालों की उत्तेजना की परवाह न करते हुए, हमेशा की तरह मुस्कुराते हुए। वह लोगों से कुछ कह भी रहे थे। उन बातों में जाति, मछली, गुरू, मछुवारा, और चोटी के दर्द का उल्लेख था। लोगों को कुछ समझ में नहीं आया तो उन्होंने मान लिया कि बेटे की मौत के सदमे में रामदत्त पागल हो गए हैं। खेत में पहुँच कर रामदत्त ने देखा कि वशिष्ठ को लगभग चीर डाला गया है। हँसिए से कट कर गर्दन झूल गई थी। शरीर पर फरसे और कुल्हाड़ियों के निशान भी पेट और कमर पर पहिचाने जा सकते थे। एक कान कट कर दूर पड़ा हुआ था। रामदत्त ने देखा कि वहाँ टूटी हुई हालत में कुछ चूड़ियाँ भी बिखरी पड़ी थीं। जो अलग-अलग रंगों की थीं।\nवे बैठ गए। उनकी मुस्कराहट पल भर के लिए न जाने कहाँ गुम हो गई। उन्होंने वशिष्ठ के शरीर पर हाथ फेरा। इतने लगाव के साथ और धीरे धीरे कि इसमें उन्हें घंटों लग गए। वशिष्ठ का शरीर तिरछा पड़ा था। रामदत्त ने उसे सीधा करना चाहा तो उन्हें वशिष्ठ के नीचे एक तीसरा हाथ दिखाई पड़ा जिसमें एक लोहे का कड़ा पड़ा हुआ था। यह विश्वामित्र का था जिसे शायद फरसे के एक ही भरपूर वार ने शरीर से अलग कर दिया था। रामदत्त दोबारा मुस्कुराने लगे। जैसे कि इस दृश्य से उनका कोई संबंध ही नहीं था। उन्हें दिखाई पड़ा कि एक तरफ खून के ऐसे निशान दिखाई पड़ रहे हैं जैसे कोई खून का स्प्रे करता हुआ उधर से गया हो। अभी तक उस तरफ किसी का ध्यान नहीं गया था। रामदत्त उठे तो बाकी लोगों का ध्यान भी उधर को गया। यह एक ताजा बना रास्ता था जो उसी तालाब की ओर जाता था जिसमें रामदत्त ने मछलियाँ पाली हुई थीं। रामदत्त हवा में कुछ सूँघ रहे थे, रामदत्त हवा में कुछ कह रहे थे, पता नहीं क्या! तालाब के एक कोने की तरफ जिधर चोपियहवा आम का पेड़ था, उसी के नीचे पंडित विश्वामित्र त्रिपाठी अधनंगे पानी में तैर रहे थे। एक ही हाथ के विश्वामित्र। रामदत्त उनकी तरफ ऐसे चलते चले जा रहे थे जैसे जमीन पर चलते चले जा रहे हों। उन्हें एक दो लोगों ने पकड़ लिया। कुछ दूसरे लोग पानी में उतरने को हुए तो उन्हें गाँव के ही कुछ लोगों ने बरज दिया कि पुलिस केस है। पुलिस को आने दिया जाए। वे रुक गए।\nरामदत्त को लोग पकड़े हुए थे। उन्होंने अपने को छुड़ाने की कोई कोशिश नहीं की। उन्होंने बगल वाले व्यक्ति से कहा कि इसी चक्कर में आज मछलियों को चारा डालने में कितनी देर हो गई। उधर पार्वती भी सुबह-सुबह उन्हें न पा कर चिल्ला रही होंगी। यह कह कर रामदत्त ने अपने को छुड़ाया तो उन्हें ताकत लगाने की जरा भी जरूरत नहीं पड़ी। लोगों ने उन्हें आसानी से छोड़ दिया। पंडित रामदत्त सिर झुकाए, अपने में गुम मुस्कुराते हुए अपने घर की तरफ चल पड़े। गाँव के लोग अभी भी तालाब के किनारे और अरहर के खेत में जमे हुए थे। धीरे-धीरे वे भी कम होने लगे। पुलिस के आने के पहले सभी जवान लोगों को गाँव छोड़ देना था। यह एक ऐसी चीज थी जिसके बारे में किसी को भी समझाने की जरूरत नहीं थी।\nरामदत्त ने घर का दरवाजा भीतर से बंद कर लिया। पार्वती धाराप्रवाह गालियों के बीच उनसे पूछ रही थीं कि वह सुबह-सुबह कहाँ चले गए थे। रामदत्त ने उन्हें कोई जबाव नहीं दिया। उन्होंने देखा कि पार्वती अपनी स्वाभाविक अवस्था में लौट आई थीं। तो क्या इस बीच पार्वती वशिष्ठ और विश्वामित्र की तरफ से निश्चिंत हो गई हैं? वे डर गए। कहीं पार्वती को किसी ने इस बारे में बता तो नहीं दिया। फिर उन्होंने इस बात को तब तक के लिए टाल दिया जब तक कि पार्वती खुद उनसे कुछ न कहें। उन्होंने पार्वती के बिस्तर के पास से उनका हंडिया उठाया और उसे साफ करने चले। अनेक आँखें उनके घर की तरफ लगी हुई थीं पर उन्होंने किसी को नहीं देखा। चापाकल की खटर पटर के बीच पानी भरा। आज उन्हें बहुत ताकत लगानी पड़ी। पार्वती को उठाने गए तो पार्वती का शरीर आज बहुत भारी लगा। वे पूरी ताकत लगाने के बाद भी उन्हें नहीं उठा पा रहे थे। उन्होंने पार्वती पर ये सच जाहिर नहीं होने दिया। उन्होंने दोबारा कोशिश की और पार्वती को एक झटके में उठा लिया पर आँगन तक पहुँचते पहुँचते अपने शरीर का संतुलन साध नहीं पाए और पार्वती को ले कर जमीन पर आ गिरे। पार्वती ने एक कराह के साथ गाली बकी पर रामदत्त के ऊपर कोई असर नहीं पड़ा। पार्वती की गालियों ने बहुत पहले ही अपना असर खो दिया था। रामदत्त मुस्कुराए और पार्वती को नहलाने लगे। ये एक नई बात थी। नहाने का काम तो पार्वती खुद से ही करती थीं। उन्होंने रामदत्त को झिड़का पर वे नहीं माने। पूरे इत्मीनान और प्यार के साथ उन्होंने पार्वती के शरीर को मल मल कर साफ किया। इस क्रम में उनके हाथ जहाँ तहाँ देर देर तक रूकते रहे। पार्वती ने शुरू में तो भरपूर गालियाँ बकी पर जल्दी ही उनको लग गया कि आज का दिन और दिनों से बहुत अलग है। उन्होंने बहुत दिनों के बाद रामदत्त से सीधे मुँह बात की, पूछा क्या हुआ पंडित। जवाब में रामदत्त ने कहा कि कुछ नहीं। हफ्ते में एक बार तो कायदे से नहाना ही चाहिए। पार्वती को यह सब इतना अबूझ लगा कि थोड़ी देर के लिए वे अपनी गालियाँ भी भूल गईं। उन्होंने रामदत्त को वह सब कुछ करने दिया जो उन्होंने करना चाहा।\nनहला कर रामदत्त ने पार्वती के शरीर को पोंछा, पाउडर लगाया और पहनाने के लिए एक नई साड़ी निकाल लाए। अपने हाथों से साड़ी पहनाई, आईना दिखाया और बोले, देखो कितनी सुंदर लग रही हो। तुम थोड़ा सा चावल बीन लो, मैं सब्जी काट लेता हूँ। आज मैं तुम्हारी पसंद की कटहल की सब्जी बनाता हूँ। अचानक उन्हें लगा कि ये जीवन शायद और बेहतर हो सकता था। ये वाक्य एक पीड़ा भरी हूक के साथ उनके भीतर से आया पर उन्होंने इसे झटका और कटहल तोड़ने चल दिए। पता नहीं क्यों पर कटहल तोड़ते समय उन्हें मत्स्यगंधा की याद आई। पर इस याद के साथ उनके भीतर जो चेहरा बना वह पार्वती के जवान दिनों का था। लौट कर उन्होंने पार्वती की ओर देखा और उस जवान चेहरे से इस बूढ़े चेहरे का मिलान करना चाहा। उनके मुँह से एक अजीब सी आवाज निकली। इस चेहरे का नाश भी मैंने ही किया है। इसी के साथ रामदत्त का सिर कुछ कुछ अपने पिता की तरह हिलने लगा। इस क्षण रामदत्त सभी चीजों के लिए खुद को ही जिम्मेदार मान रहे थे। वशिष्ठ और विश्वामित्र के इस निर्मम अंत के लिए भी। अपने जीवन के इस हाल के लिए भी। अपने भीतर की उस घातक गंध के लिए भी जिसने पार्वती को हमेशा के लिए उनसे दूर ढकेल दिया था। और इस बात को लगभग नामुमकिन बना दिया था कि पार्वती उन्हें प्यार कर सकें। उन्होंने अपने भीतर एक कँपकँपी महसूस की जो उनके रोएँ- रोएँ में उतर गई। पर मैं तुम्हें प्यार करता हूँ पार्वती, रामदत्त ने एक गहरी जिद के साथ खुद से कहा और कटहल काटने लगे।\nआज खाना बनाने में रामदत्त ने अपना पूरा कौशल लगा दिया। पार्वती की पसंद की कटहल की तीखी मसालेदार सब्जी और चावल, फिर उन्होंने सब्जी में सल्फास मिला दिया। ऐसा करते हुए उन्हें पानी में अपना डूबना याद आया जब मैना ने उन्हें बचाया था। इस समय मैना नहीं थी। सामने पार्वती थीं, बूढ़ी लाचार और अपंग पार्वती, जिन्होंने आज घर में कुछ अलग सी गंध सूँघ ली थी और चुप हो गई थीं। जब रामदत्त थाली ले कर पार्वती के सामने पहुँचे तो उन्होंने जैसे माहौल को सामान्य बनाने की कोशिश में गाली बकी जिसमें रामदत्त के पिछवाड़े का संबंध गदहे के साथ कायम किया गया था। रामदत्त ने जैसे सुना ही नहीं। अपने काँपते हुए चेहरे के साथ मुस्कुराए और बोले आओ आज तुम्हें अपने हाथों से खिला दूँ और कहो तो मैं भी तुम्हारे साथ ही खा लूँ। पार्वती को अपने कानों पर भरोसा नहीं हुआ। वह अगली कोई गाली खोज रही थीं कि उनकी आँखें रामदत्त से जा मिलीं। रामदत्त मुस्कुरा रहे थे पर उनकी आँखें लाल थीं। और आँखों की कोरों पर आँसू टिके हुए थे जो आँखों की ललाई की आभा में खून की बूँदों की तरह दिखाई दे रहे थे। पार्वती जब तक कुछ और समझ पातीं सब्जी और चावल का बहुत प्यार से बनाया हुआ कौर उनके मुँह में था। रामदत्त की आँखों की कोरों में फँसी बूदें थोड़ा और नीचे सरक आई थीं और उनकी खसखसी दाढ़ी में फँस गईं थीं। रामदत्त ने पूछा, मैं भी इसी में खा लूँ पार्वती, तुम्हारे साथ?\nपार्वती को लगा कि उनके सामने कोई और रामदत्त है। यह वो तो नहीं हो सकता जिसके शरीर से मछलियों की बास आती थी। जिसके साथ वह सोती जागती रही थीं, न चाहने के बावजूद। तब ये कौन है जो उन आँखों के भीतर से झाँक रहा है और उसी चेहरे के भीतर बैठा हुआ है। तभी पार्वती के भीतर अचानक कुछ कट सा गया। उन्हें बहुत तीखा दर्द हुआ। लगा जैसे भीतर का एक एक हिस्सा कोई चाकू से काट रहा है। पार्वती ने रामदत्त के चेहरे की तरफ देखा तो उन्हें रामदत्त का चेहरा भी बिखरता हुआ लगा। जिस हरजाई गंध की वजह से वो रामदत्त को कभी प्यार नहीं कर पाईं वो गंध रामदत्त का साथ छोड़ गई थी। उन्हें इस दर्द भरे क्षण में भी रामदत्त पर बहुत प्यार आया पर अभी प्यार करने को कोई चेहरा नहीं बचा था। रामदत्त का सिर काँप रहा था। आँखें जैसे बाहर निकल आने के लिए लगातार बिछल रही थीं। पर होठों पर एक मासूम मुस्कुराहट बनी हुई थी। इस मुस्कुराहट से प्यार किया जा सकता था। पार्वती ने उन्हें जीवन भर बर्दाश्त किया था पर यही वे क्षण थे जब उन्होंने जाना कि गलत सिर्फ उनके साथ ही नहीं हुआ था। शायद रामदत्त के साथ भी कुछ बहुत गलत हुआ था। शायद मछली की गंध एक धोखा थी पर अब उस हत्यारी गंध को याद करने का कोई मतलब नहीं था। पार्वती जान गईं कि कम से कम इस क्षण तो दोनों के बीच कोई गंध नहीं बची हुई है। पार्वती के भीतर एक भयानक तोड़-फोड़ मची हुई थी। उन्होंने रामदत्त को अपनी तरफ खींचा और खींच कर अपनी बाँहों में भर लिया। उन्होंने रामदत्त को चूमा पर अब इसका कोई मतलब नहीं था या कि इसका मतलब तो हमेशा ही बना रहता है। दर्द भीषण था और इतना दर्द कोई भी अकेले नहीं सह सकता था।


नॉर्डस्ट्रॉम एनिवर्सरी सेल में 15 फिटनेस डील आप मिस नहीं करना चाहेंगे - स्वास्थ्य - 2022\nनॉर्डस्ट्रॉम एनिवर्सरी सेल में 15 फिटनेस डील आप मिस नहीं करना चाहेंगे\nजब वे गर्म हों तो उन्हें प्राप्त करें!\nछवियाँ ब्रांड के सौजन्य से\nनॉर्डस्ट्रॉम एनिवर्सरी सेल मज़बूती से घर से लेकर घर तक के कई रेंज में मार्कडाउन खोजने के लिए सबसे अच्छी जगहों में से एक है (आपने अनुमान लगाया था) वे सभी ऐक्टिववियर और फिटनेस एक्सेसरीज़ जिनकी आप उम्मीद कर सकते हैं। और शुक्र है, अगर आप अर्ली एक्सेस सेल में शामिल नहीं हो पाए, तो आपको ज्यादा इंतजार नहीं करना पड़ेगा! 2020 नॉर्डस्ट्रॉम एनिवर्सरी सेल आधिकारिक तौर पर कल जनता के लिए बाढ़ को खोलती है।\nबहुत सी चीजें (एक प्रारंभिक पक्षी होने के भत्तों) को उठा लिया गया है, लेकिन अभी भी नाइके और उत्तर चेहरे जैसे ब्रांडों पर शानदार सौदों का एक गुच्छा है जो आपको सर्दी और सर्दी के दौरान (जैकेट और पफर सहित) ठंडा करने के लिए ले जाएगा। कुछ महीने पहले), साथ ही नॉर्डस्ट्रॉम की अति लोकप्रिय ज़ेला लेगिंग जैसे कुछ ऑल-सीजन पसंदीदा। एक बोनस के रूप में, नॉर्डस्ट्रॉम सार्वजनिक बिक्री के दौरान दैनिक सौदों को लॉन्च करेगा, इसलिए पूरे सप्ताह का लाभ उठाने के लिए नए मार्कडाउन की तलाश करें।\nबिक्री 30 अगस्त को बंद हो जाती है, जिसका अर्थ है कि आपके पास ब्राउज़ करने के लिए अभी भी बहुत समय है, लेकिन आकार इन सक्रियण छूट पर बहुत तेज़ी से आगे बढ़ रहे हैं (और पेटागोनिया जैसे ब्रांड लगभग पूरी तरह से बिक चुके हैं), इसलिए यह एक बार हम ' घ की सिफारिश नहीं है। यहाँ, हमने बिक्री से कई मिस-फिटनेस और परिधान सौदों का चयन नहीं किया है।\nउच्च कमर लेगिंग में ज़ेला लाइव\nहम में से कई अभी भी डब्ल्यूएफएच जीवन जी रहे हैं, इसलिए संभावना है कि आप वास्तव में हैं मर्जी इन आरामदायक लेगिंग में रहना, जो हर साल बिक्री में एक अग्रणी सर्वश्रेष्ठ विक्रेता हैं। वे खिंचाव और उच्च कमर वाले हैं, जो उन्हें बार्रे और योग जैसी गतिविधियों के लिए आदर्श बनाते हैं, और नो-स्लिप कमरबंद आपको मध्य-कसरत को समायोजित करने की आवश्यकता से दूर रखेगा।\nवर्तमान में XXL के लिए XXS आकार में उपलब्ध है।\nनॉर्डस्ट्रॉम में $ 59 $ 39\nएलो योगा स्ट्रीपसाइड हाफ ज़िप फॉक्स फर हुडी\nयहाँ एक फजी हुडी है जो उस पुराने स्वेटशर्ट के लिए सही प्रतिस्थापन है जो आप व्यावहारिक रूप से सर्दियों में रहते हैं। ठंडी हवा को बाहर रखने के लिए टेपर्ड कफ के साथ यह थोड़ा टेढ़ा है।\nवर्तमान में एक्सएस से एल तक के आकार में उपलब्ध है।\nनॉर्डस्ट्रॉम में $ 158 $ 80\nवाकोल अंडरवीयर स्पोर्ट्स ब्रा\nयह नरम और सुपर-सपोर्टिव स्पोर्ट्स ब्रा (जिसके बारे में हमने पहले लिखा था) बड़ी हलचल वाले लोगों के बीच हिट है। यह एक नियमित ब्रा की तरह दिखता है, इसलिए आप किसी भी uniboob के साथ काम नहीं कर रहे हैं, लेकिन चौड़ी पट्टियाँ बेचैनी को कम करने में मदद करती हैं और अंडरवायर उच्च प्रभाव वाले वर्कआउट के दौरान चीजों को बनाए रखती हैं।\nवर्तमान में आकार 32D से 40G में उपलब्ध है।\nनॉर्डस्ट्रॉम में $ 68 $ 45\nनॉर्थ फेस ट्रांजिट II डाउन जैकेट\nचाहे आप किसी पहाड़ की यात्रा कर रहे हों या सिर्फ स्टोर की, नॉर्थ फेस की यह डाउन जैकेट आपको गर्म और शुष्क रखेगी - लेकिन पसीने से तर नहीं। समोच्च कमर एक चिकना फिट देता है, और इसमें एक हटाने योग्य हुड होता है।\nवर्तमान में आकार में उपलब्ध है XX से XXL।\nनॉर्डस्ट्रॉम में $ 249 $ 175\nAsics Gel Kayano रनिंग शूज़\nAsics से ये अल्ट्रा-स्टैबिलाइज़िंग और प्रभाव को अवशोषित करने वाले स्नीकर्स उन लोगों के लिए एकदम सही हैं जो दौड़ते हुए जूते में कुशन और सपोर्ट देते हैं। इसके अलावा, वे पहनने के लिए काफी स्टाइलिश हैं और कुछ के बारे में हम बहुत से अन्य चल रहे स्नैक्स के लिए नहीं कह सकते हैं।\nनॉर्डस्ट्रॉम में $ 160 $ 100\nयोग और लाइट कार्डियो जैसी गतिविधियों के लिए यह सबसे ज्यादा बिकने वाला वी-नेक स्पोर्ट्स ब्रा है। यह पसीने को पोंछने और आपको ठंडा रखने के लिए नाइके के बदनाम ड्रायफ्रिट कपड़े का उपयोग करता है, और इसमें सही फिट के लिए समायोज्य पट्टियाँ हैं।\nनॉर्डस्ट्रॉम में $ 35 $ 26\nस्वेट्टी बेट्टी हाई शाइन स्कल्प्ट वर्कआउट लेगिंग्स\nये चमकदार लेगिंग हमें प्रमुख '80 वाइब्स देती हैं, लेकिन ये आपके पैरों को तीव्र रन और साइक्लिंग सत्रों के माध्यम से भी शक्ति प्रदान करती हैं। उच्च वृद्धि आपको कमज़ोर बनाती है, इसलिए आपको मध्य कसरत को समायोजित करने की आवश्यकता नहीं है।\nनॉर्डस्ट्रॉम में $ 94 $ 60\nनाइके स्पोर्ट्सवियर फ्लीस फुल जिप हुडी\nस्लीची, ब्वॉयफ्रेंड-स्टाइल के कपड़े पल रहे हैं। इस ट्रेंडी ज़िप-अप का क्रॉप्ड स्टाइल इसे फ्रिजी दिखने से रोकता है।\nनॉर्डस्ट्रॉम में $ 70 $ 47\nपसीना बेट्टी फास्ट ट्रैक जैकेट\nगिरते हुए दृष्टिकोण के अनुसार, बाहरी वर्कआउट के लिए हल्के, बहुमुखी जैकेट का होना हमेशा अच्छा होता है। यह एक स्टडवे हुड, गुप्त जेब और पीठ में एक लंबा हेम आपको पुडल या टायर स्प्रे से कवर करने की सुविधा प्रदान करता है।\nवर्तमान में आकार S से XXL में उपलब्ध है।\nनॉर्डस्ट्रॉम में $ 144 $ 86\nपेटागोनिया ब्लैक होल 25L मौसम प्रतिरोधी बैग\nजैसा कि अधिक लोग महामारी के दौरान बाहरी साहसिक गतिविधियों को अपनाते हैं, सही गियर होना महत्वपूर्ण है। पेटागोनिया से यह पानी प्रतिरोधी बैकपैक चोरी करता है और सामान की एक आश्चर्यजनक मात्रा को बचाता है - स्नैक्स से लेकर आपके बेशकीमती टेक उपकरण तक - बिना गांठ देखे या अपनी पीठ पर एक बड़ा भार डाले।\nनॉर्डस्ट्रॉम में $ 129 $ 85\nनटोरी योगी कन्वर्टिबल स्पोर्ट्स ब्रा\nबड़े बस्ट के साथ फॉक्स, यह ब्रा आपके लिए है! सहायक परिवर्तनीय पट्टियों, हल्के फोम कप और एक छिपे हुए अंडरवायर के साथ, आप उच्च-तीव्रता वाले वर्कआउट के दौरान उछाल और प्रभाव महसूस नहीं करेंगे।\nवर्तमान में आकार 32D से 38DD में उपलब्ध है, अन्य रंगों में अधिक आकार उपलब्ध हैं।\nनॉर्डस्ट्रॉम में $ 69 $ 41\nनाइके रिएक्ट इन्फिनिटी रन फ्लाईकैनिट रनिंग शू\nइन स्नीकर्स में एक स्प्रिंग फोम का तल होता है, जो आपको अपने स्टेप में थोड़ा अतिरिक्त देता है। कपड़े लचीला और सांस है, लेकिन आपको हर मील के माध्यम से सुरक्षित और स्थिर रखता है।\nनॉर्डस्ट्रॉम में $ 160 $ 120\nनॉर्थ फेस क्रैगमोंट फ्लेस जैकेट\nइस आरामदायक जैकेट के साथ वॉक करें, हाइक करें और स्टाइल में और भी बहुत कुछ करें। पलायन आपके जीवित रहने की तरह दिखने के बिना आपके बाहरी रोमांच के लिए काफी टिकाऊ है, और यह आसान पैकिंग के लिए हल्का है।\nवर्तमान में M से XL के आकार में उपलब्ध है, अन्य रंगों में अधिक आकार उपलब्ध हैं।\nनॉर्डस्ट्रॉम में $ 149 $ 105\nनाइके स्पोर्ट्सवियर आइकन क्लैश कलरब्लॉक ड्रॉस्ट्रिंग स्कर्ट\nयह मजेदार, बबलगम गुलाबी स्कर्ट टेनिस के लिए शानदार है, जॉगिंग, आप इसे नाम दें। कपड़े और बंजी ड्रॉस्ट्रिंग एक '90 के दशक के विंडब्रेकर की याद दिलाते हैं, जो इसे हर रोज पहनने के लिए काफी स्टाइलिश बनाते हैं।\nनॉर्डस्ट्रॉम में $ 50 $ 37\nज़ेला वेस्ट कोस्ट ज़ेबरा प्रिंट असममित ज़िप हुडी\nयह आरामदायक टेरी हूडि चिल वर्कआउट्स के लिए विचार है, सोफे पर आरामदायक है, या चल रहे काम करता है। विषम जिप और म्यूट प्रिंट इसे दिलचस्प रखते हैं।\nवर्तमान में आकार 1X से 3X में उपलब्ध है।\nनॉर्डस्ट्रॉम में $ 79 $ 51\nमेरे सोने का समय नियमित: चरम त्वचा की देखभाल, 'चुम्बन बूथ,' और Glennon डोयले\n2022 © https://xtremehealthy.com नॉर्डस्ट्रॉम एनिवर्सरी सेल में 15 फिटनेस डील आप मिस नहीं करना चाहेंगे


एक आगे एक दर्जी बना दिया अनुबंध है: यह किसी भी राशि के लिए हो सकता है और किसी भी तिथि पर व्यवस्थित हो सकता है जो सप्ताहांत या छुट्टी नहीं है एक वर्ष से अधिक समय तक परिपक्वताओं के साथ लेनदेन अपेक्षाकृत असामान्य हैं, लेकिन संभव है। एक स्थान के लेन-देन के रूप में, निपटान की तारीख में धन व्यापार टूटने के स्तर का आदान-प्रदान किया जाता है। भविष्य के लिए संकेतक मूल्यों को बाहर निकालना हमें कुछ संभावना के साथ अवसर देता है, अग्रिम में इस उलट का अनुमान लगाने के लिए।\nव्यापार टूटने के स्तर, हथौड़ा और हैंगिंग मैन\nजो लोग एक मौका लेना चाहते हैं और अपने निवेश व्यापार टूटने के स्तर से अधिकतम लाभ प्राप्त करना चाहते हैं, उन्हें नई परियोजनाओं पर विचार करना चाहिए। टोकन अब बड़ी कंपनियों द्वारा भी जारी किए जाते हैं, और आप स्टार्टअप ICO की सूची पा सकते हैं। संयुक्त राष्ट्र ने 2008 के मुम्बई आतंकी हमले के मास्टरमाइंड और जमात-उद-दावा के प्रमुख हाफिज सईद का नाम प्रतिबंधीत सूची से हटाने से इनकार कर दिया है सईद ने 2017 में लाहौर स्थित लॉ फर्म मिर्जा के माध्यम से संयुक्त राष्ट्र के साथ एक अपील दायर की थी और पाबंधी खत्म करने की गुहार लगायी थी संयुक्त राष्ट्र द्वारा इस तरह के सभी अनुरोधों की जांच करने के लिए नियुक्त स्वतंत्र लोकपाल ने सईद के वकील को सूचित किया है कि उनके अनुरोध की जांच के बाद यह निर्णय लिया गया है कि आतंकियों की सूची में सईद का नाम रहेगा।\nफुल लोड ट्रांसपोर्ट: फुल ट्रक ट्रांसपोर्ट का व्यापार भी काफ़ी लाभ देने वाला व्यापार है. जिसको आरम्भ करने की प्रक्रिया इस प्रकार है। यूएसडी/जेपीवाई। बैंक ऑफ जापान की मौद्रिक नीति पर रिपोर्ट ने येन को मजबूत करने के बजाय उसे ध्वस्त कर दिया। इसके प्रमुख हरुईको कुरोदा के भाषण से मुख्य थीसिस को बाजार द्वारा अल्ट्रा-सॉफ्ट पॉलिसी को संरक्षित करने और 10 साल के सरकारी बॉन्ड के उत्पाद को बढ़ाकर जापानी मुद्रा को कमजोर करने के इरादे के रूप में समझा गया था। नतीजतन, यूएसडी/जेपीवाई 112.15 पर पहुंचा। हालांकि, यह युगल व्यापार टूटने के स्तर इस ऊंचाई पर टिक नहीं पाया और लगभग 90 अंक तक नीचे गिरने के बाद, यह सप्ताह 111.25 के स्तर पर समाप्त हुआ।\nइस प्रकार यह ध्यान न दें और असंभव है तकनीकी कारकों: प्रतिशत के सैकड़ों द्वारा cryptocurrency में तेजी से वृद्धि आम तौर पर मतलब है कि निवेशकों को जल्दी ही लाभ लेने के लिए है, जो शुरू हो जाएगा क्यों सिक्के का मूल्य अनिवार्य रूप से नीचे चला जाता है। ऐसी स्थिति का सबसे स्पष्ट उदाहरण - 2017 के मध्य में तेजी से वृद्धि सिया cryptocurrency। ग्राफ नामित प्रवेश बिंदु पर लाल में व्यापार टूटने के स्तर विफल रहा है, हरे - खरीदने के लिए एक अच्छा अवसर।\nअधिक व्यापार टूटने के स्तर ऊंचाई वाले स्थान पर जाना, जहां की हवा में ऑक्सीजन की मात्रा कम होती है। संकेतक: घातीय मूविंग एवरेज - 30,60,100 के करीब सेट किया गया। तो यहाँ अच्छी खबर है: हम केवल सूची में पहले प्रकार की अस्थिरता यानि के historical volatility indicator से चिंतित हैं। ऐसा इसलिए है क्योंकि जब हम आर्थिक संकेतकों के संदर्भ में अस्थिरता के बारे में बात करते हैं, तो हम ऐतिहासिक अस्थिरता का उल्लेख कर रहे हैं। हम वास्तविक मूल्य आंदोलनों से इसकी गणना करते हैं जो पहले ही घटित हो चुके हैं।\nमोटा लाइनों पिछले दिन के उच्च / कम कर रहे हैं. डी 1 समय फ्रेम की तुलना में कम पर ही तैयार की गई। लार्जकैप म्यूचुअल फंड लार्जकैप म्यूचुअल फंडों के निधि का बड़ा हिस्सा ब्लू चिप यानी दिग्गज कंपनियों के शेयर में लगाया जाता है. इनमें निवेश करने वालों को भी नुकसान ही हुआ है. इस साल की शुरुआत से अब तक लार्जकैप फंडों के औसत निवेश में 7.78 फीसदी का व्यापार टूटने के स्तर नेगेटिव रिटर्न मिला है। स्टील की वेल्डेबिलिटी काफी हद तक डोपिंग, संरचना और कार्बन की सामग्री की डिग्री पर निर्भर करती है। वेल्डेबिलिटी पर कार्बन का सबसे बड़ा प्रभाव है। स्टील में इसकी सामग्री जितनी अधिक होगी, ठंड या गर्म दरारों के गठन की संभावना अधिक होगी, वेल्डेड संयुक्त और बेस धातु की भी ताकत सुनिश्चित करना अधिक कठिन होगा।\nतीन-ड्राइव पैटर्न दिसम्बर 7, 2019\nBinomo ट्रेडिंग टर्मिनल के लिए विंडोज मोबाइल जून 16, 2020\nमुफ्त बाइनरी विकल्प अब एक वास्तविकता है जून 22, 2020\nट्रेडिंग Bitcoin बाइनरी विकल्प समझाया मार्च 9, 2018


पहले चंदा गायब और अब 500 रुपए में भीड़! - NewsGram Desk\nपहले चंदा गायब और अब 500 रुपए में भीड़!\nदिल्ली में हैरान कर देने वाली घटना सामने आई है, जिसमे केजरीवाल सरकार के रोड शो में भीड़ जुटाने के लिए 500-500 रुपए दिए गए थे। यह रोड शो अरविन्द केजरीवाल ने शालीमार बाग़ इलाके में निकाली थी। इस मामले ने तब तूल पकड़ा जब रैली में आए मजदूरों ने यह आरोप लगाया कि उन्हें पैसे देने का वादा कर रैली में बुलाया गया और उसके बाद उन्हें पैसे दिए जाने से मना कर दिया गया। जिसपर मजदूरों ने केजरीवाल पर धोके से बुलाने का आरोप लगाया। इस मामले का साक्ष्य है वह वीडियो जिसमे मजदूर पैसे न दिए जाने हंगामा करते दिखाई दे रहे हैं।\nमामले को बढ़ता देख केजरीवाल खेमे के नेताओं ने उन पर अपना रौब भी झाड़ने का प्रयास किया, मगर कैमरे को देखते ही सब ठंडा हो गया। दिल्ली भाजपा के नेता सिद्धार्थन द्वारा ट्विटर पर साझा किए गए वीडियो में यह साफ-साफ देखा जा सकता है कि कैसे मजदूर रैली बाद पैसे न मिलने पर हंगामा कर रहे हैं। वीडियो में दिख रही महिला ने कहा कि गरीबों से वादा करने के बाद ये नेता उन्हें रुपए नहीं दे रहे हैं। जिसके बाद अन्य मजदूरों ने भी रोड शो के बाद अपना विरोध दर्ज कराया।\nरोहिणी सी वार्ड में, मुख्यमंत्री अरविंद केजरीवाल जी के रोड़-शो में लोगों को 500-500 रुपय देंगे, बोलकर लाए।लेकिन पैसे न मिलने पर लोगों में आक्रोश पैदा हो गया। pic.twitter.com/J87Fqg8Oc4\n— Siddharthan (@siddharthanbjp) February 24, 2021\nआपको बता दें कि अरविन्द केजरीवाल ने यह रोड शो किसानों के समर्थन में निकाला था, मगर इस घटना के बाद उनकी बड़े स्तर पर फजीहत हो रही है। वह विपक्षियों के घेरे में तो आ ही गए हैं साथ ही उनपर यह आरोप भी लग रहा है कि वह अपनी हर रैली और रोड शो में पैसे देकर लोगों को बुलाते हैं।\nकिन्तु केजरीवाल खेमे के नेता इस बात से अनजान रोड शो में उमड़ने वाली भीड़ के लिए अपनी-अपनी पीठ थप-थपा रहे हैं और इस रोड शो को सफल बता रहे हैं।(ShM)


ब्रिटेन (UK) के दो छात्रों ने अनूठा लेडीज टॉयलेट डिजाइन किया है. इन छात्रों ने अपने मास्टर्स प्रोजेक्ट में महिलाओं की 'रियल लाइफ प्रॉबलेम' का हल निकालने की कोशिश की थी जिसमें वो कामयाब रहे.\nइसके निर्माता छात्रों एम्बर प्रोबिन और हेजल मैकशेन का दावा है कि उनका बनाया लेडीज टॉयलेट (Ladies toilet invention) पूरी तरह हैंड्स फ्री है. जो पारंपरिक यानी पुराने लेडीज टॉयलेट से6गुना स्वच्छ, सुरक्षित और प्रभावशाली है.\nम्यूजिक फेस्ट से मिला आइडिया\nरिपोर्ट के मुताबिक दोनो छात्रों ने अपनी इस ईजाद से पहले काफी रिसर्च किया. उनका कहना है कि उन्हें ये आइडिया शहर में होने वाले म्यूजिक फेस्ट की तस्वीरों को देखकर आया. जहां हर साल हजारों की तादात में महिलाएं पहुंचती हैं लेकिन उनके लिए पर्याप्त और सुरक्षित टॉयलेट के इंतजाम नहीं होते हैं.\nशोध में सामने आए तथ्य\nछात्रों ने कहा, 'उनकी स्टडी के मुताबिक सार्वजनिक जगहों में पुरुषों की तुलना में महिलाओं के लिए कम टॉयलेट्स होते हैं. वहीं महिलाओं की लाइन पुरुषों की लाइन की तुलना में 34 गुना अधिक लंबी होती है. क्योंकि औसतन पुरुषों के 10 पब्लिक टॉयलेट्स के बीच महिलाओं के लिए ऐसी जगहों पर सिर्फ एक लेडीज यूरीनल बना होता है.\nऐसे में महिलाएं सफाई पर ध्यान नहीं देतीं और गंदगी का शिकार हो जाती है. जिससे उनके बीमार होने का खतरा बढ़ जाता है. वहीं मंथली पीरियड्स के दौरान उन्हे सार्वजनिक टॉयलेट में और ज्यादा समय लगता है. इस वजह से भी ये ऐसी ईजाद है जिसमें हर पहलू का ध्यान रखा गया है.\nछात्रों का कहना है कि लॉक होने वाले टॉयलेट में वैसे भी ज्यादा समय लगता है और उस दरवाजे के हैंडल को खोलने और बंद करने में भी वायरस महिलाओं के हाथ में आ सकता है. ऐसे में उनका ये ओपन प्रोटोटाइप पूरी तरह सेफ है जिसमें बाहर से सिर्फ किसी पुरुष या महिला के शरीर का उपरी हिस्सा ही दिखता है. इसका परीक्षण जारी है.


प्रलय का इतिहास - घटनाक्रम प्रलय के लिए अग्रणी\nइस समय प्रलय का इतिहास - घटनाक्रम प्रलय के लिए अग्रणी\nवर्साइल की संधि संधि थी जिसने प्रथम विश्व युद्ध का अंत लाया। जर्मनी को युद्ध शुरू करने की पूर्ण जिम्मेदारी स्वीकार करने के लिए मजबूर होना पड़ा। जर्मनी को अपने युद्ध के लिए मरम्मत का भुगतान करने के लिए मजबूर किया गया था, एक वायु सेना बनाने से मना किया गया था, या 100,000 से अधिक सैनिकों की सेना थी\nMein Kampf प्रकाशित\nनाजी जर्मन छात्र एसोसिएशन ने "अन-जर्मन" के रूप में देखा जाने वाले साहित्य के किसी भी और सभी कार्यों को जला दिया यहूदियों द्वारा किए गए सभी कार्यों, विषय पर ध्यान दिए बिना, किसी अन्य काम के साथ जला दिया गया, जो नई जर्मन विचारधारा के रास्ते में खड़ा था।\n1. एक यहूदी रीच का नागरिक नहीं हो सकता उन्हें राजनीतिक मामलों में वोट देने का कोई अधिकार नहीं है, और वह एक सार्वजनिक कार्यालय नहीं ले सकते। 2. एक यहूदी किसी भी जो कम से कम तीन दादा दादी जो वंश द्वारा पूरी तरह से यहूदी थे से उतर आया है। 3. फ्यूहरर और रीच कुलपति कानून में निर्धारित विनियमों से छूट प्रदान कर सकते हैं। 4. यहूदी नागरिक कर्मचारियों 31 के रूप में रिटायर हो जाएगा।\nनाज़ी प्रचार मंत्री जोसेफ गोबेल ने म्यूनिख में जर्मन लाइब्रेरी में, डेर इवाजे जूड या "द अनन्त यहूदी" के रूप में जाना अपने विरोधी सेमिटिक प्रदर्शनी को खोला। यह विरोधी सेमिटिक प्रदर्शन 400,000 से अधिक लोगों द्वारा देखा गया था, और जर्मन षड्यंत्र को अपनाने के लिए यहूदी षड्यंत्रियों के दर्शक को मनाने का प्रयास किया।


एशियाई खेल 2018: भारत को मिला गोल्ड मेडल, महिला धावकों ने किया शानदार प्रदर्शन - Latest News & Updates in Hindi at India.com Hindi\nहिमा दास, पूवम्मा राजू, सरिताबेन गायकवाड़ और विसमाया वेलुवाकोरोथ ने भारत को गोल्ड मेडल दिलाया.\nनई दिल्ली : भारत ने जकार्ता में जारी 18वें एशियाई खेलों के 12वें दिन गुरुवार को महिलाओं की चार गुणा 400 मीटर रिले स्पर्धा का स्वर्ण पदक अपने नाम किया है. हिमा दास, पूवम्मा राजू, सरिताबेन गायकवाड़ और विसमाया वेलुवाकोरोथ की जोड़ी ने तीन मिनट 28.72 सेकेंड का समय निकाल भारत की झोली में दिन का दूसरा स्वर्ण पदक डाला. यह एथलेटिक्स में इस एशियाई खेलों का भारत का नौवां और कुल 13वां स्वर्ण है.Also Read - BCCI ने किया महिला T20 चैलेंज टीमों का ऐलान; स्मृति मंधाना, हरमनप्रीत कौर और दीप्ति शर्मा होंगी कप्तान\nAlso Read - पाकिस्तान में2सिख व्यापारियों की हत्या, भगवंत मान ने कहा- पाक सरकार जिम्मेदारी निभाए, ये घटना कायरतापूर्ण\nभारतीय टीम ने इस स्पर्धा में एकतरफा जीत हासिल की. दूसरे और तीसरे स्थान पर रहने वाली टीमें भारतीय टीम की धावकों से काफी पीछे रहीं. शुरुआत असम की 18 साल की हिमा दास ने की वह बहुत तेजी से आगे निकलीं और उन्हीं के कारण भारत को बढ़त मिली जिसे बाकी तीन धावकों ने बनाए रखते हुए भारत की झोली में एक और स्वर्ण पदक डाला. Also Read - भारत ने पाकिस्तान से दो सिख व्यापारियों की हत्या पर प्रतिक्रिया दी, कहा- दोषियों के खिलाफ सख्त कार्रवाई हो\nAsian Games 2018Gold MedalHima DasIndiaPoovamma Rajuvismaya veliava


राम मंदिर ट्रस्ट में CM योगी को शामिल किया जाना चाहिए: महंत नरेन्द्र गिरी – Khabar India Network\nHome >> Exclusive News >> राम मंदिर ट्रस्ट में CM योगी को शामिल किया जाना चाहिए: महंत नरेन्द्र गिरी\nराम मंदिर ट्रस्ट में CM योगी को शामिल किया जाना चाहिए: महंत नरेन्द्र गिरी\nNovember 12, 2019 Exclusive News3Views\nअयोध्या विवाद पर सुप्रीम कोर्ट का फैसला आने के बाद राम मंदिर के निर्माण के आदेश मिल गए हैं और इसके लिए केंद्र सरकार को ट्रस्ट बनाने के लिए कहा गया है. वहीं इस ट्रस्ट में यूपी के सीएम योगी आदित्यनाथ को शामिल करने की मांग भी तेज हो गई है. दरअसल प्रयागराज के साधु संतों की सर्वोच्च संस्था अखिल भारतीय अखाड़ा परिषद के अध्यक्ष महंत नरेन्द्र गिरी ने गोरक्षनाथ पीठ के पीठाधीश्वर महंत योगी आदित्यनाथ को ट्रस्ट में शामिल करने की मांग की है.\nअध्यक्ष महंत नरेन्द्र गिरी का मानना है कि महंत योगी आदित्यनाथ के गुरु ब्रह्मलीन अवैद्यनाथ महाराज की राम मंदिर के आंदोलन में अहम भूमिका निभाई है. उनका कहना है कि योगी आदित्यनाथ को सीएम होने के नाते नहीं बल्कि गोरक्षनाथ पीठ के पीठाधीश्वर की हैसियत से राम मंदिर के ट्रस्ट में शामिल किया जाना चाहिए.\nवहीं सीएम योगी को ट्रस्ट में शामिल करने के साथ ही महंत नरेंद्र गिरी ने राम मंदिर ट्रस्ट में सनातन धर्म के अलावा किसी दूसरे धर्मावलम्बी को सदस्य बनाए जाने पर भी कड़ा एतराज जताया है. उन्होंने कहा है कि सैकड़ों वर्षों के लम्बे संघर्षों के बाद अयोध्या विवाद का सुप्रीम कोर्ट से हल निकला है। उन्होंने कहा है कि इस ट्रस्ट में मुस्लिम या किसी दूसरे धर्म के व्यक्ति को शामिल करना कतई उचित नहीं है. महंत गिरी का मानना है कि इससे एक बार फिर से विवाद की स्थिति बन सकती है.\nमहंत गिरी ने ट्रस्ट में चारों पीठों के शंकराचार्यों, चारों रामा नंदाचार्यों के साथ ही अखिल भारतीय अखाड़ा परिषद के पदेन अध्यक्ष और महामंत्री को शामिल करने की मांग की है. इसके साथ ही राम मंदिर आंदोलन से जुड़े दूसरे साधु संतों को भी ट्रस्ट के साथ जोड़े जाने की बात कही है.\nमहंत ने कहा है कि लेकिन इस ट्रस्ट में किसी दूसरे धर्म के व्यक्ति को जोड़ना गलत होगा और अखाड़ा परिषद ऐसे हर कदम का पुरजोर विरोध करेगा. आपको बता दें कि पिछले शनिवार को ही देश की सर्वोच्च अदालत ने अयोध्या में राम मंदिर के निर्माण के आदेश दिए हैं साथ ही सुन्नी वक्फ बोर्ड को भी अयोध्या में5एकड़ जमीन देने का फैसला सुनाया है.\nPrevious राज्यपाल आज शाम तक इंतजार करेंगे महाराष्ट्र में सरकार को लेकर\nNext बीजेपी और शिवसेना में कोई अंतर नहीं असदुद्दीन ओवैसी


जिनके दीये से देश मना रहा दिवाली उन कुम्हारों के घर दिवाली मनाने पहुंचे वैभव चतुर्वेदी - Gorakhpur Live\nHome पूर्वांचल संतकबीर नगर जिनके दीये से देश मना रहा दिवाली उन कुम्हारों के घर दिवाली...\nजिनके दीये से देश मना रहा दिवाली उन कुम्हारों के घर दिवाली मनाने पहुंचे वैभव चतुर्वेदी\nसंतकबीरनगर। प्रदेश के मुखिया योगी आदित्यनाथ दिवाली मनाने के लिए गोरखपुर के वनटांगिया गांव पहुंचे. इस दौरान सीएम योगी ने कई विकास परियोजनाओं का लोकार्पण और शिलान्यास किया। उन्होंने जनता को आह्वान करते हुए कहा की सभी लोग आसपास के कम से कम एक घर मिठाई और दिया लेकर जाएं और दूसरों को भी दिवाली की बधाई दें।\nकुछ ऐसा ही कर रहें हैं खलीलाबाद के बीजेपी नेता वैभव चतुर्वेदी। हालांकि वो लंबे समय से गरीबों और असहायों के बीच जा कर उनकी मदद करते हैं। लेकिन आज दिवाली के मौके पर उन्होंने ख़लीलाबाद के ग्राम खिरिपार के कुम्हार टोला में पहुँच कर मिट्टी के बर्तन और दीया बनाने का काम करने वाले लोगों के बीच मनाया।\nगोरखपुर लाइव से बात करते हुए वैभव ने बताया की जिनकी वजह से इस दिवाली हर घर में दिए जल रह हैं उनका घर रोशन हो रहा है ऐसे लोगों के साथ दिवाली मनाने का मौका मिल रहा है ये मेरा सौभाग्य है। साथ ही उन्होंने आह्वान करते हुए जनता से भी कहा की हम सभी को अपने से समज के उस तबके को साथ लेकर चलने का प्रयास करना चाहिए जो कहीं न कहीं पीछे छूट गया है।\nउन्होंने कहा की भाजपा सरकार का सपना है अंतोदय को मुख्य धारा से जोड़ना और हम सब के प्रयास से यह अभियान निश्चित सफल होगा। गोरखपुर लाइव मे माध्यम से उन्होंने खलीलाबाद विधानसभा की जनता को दिवाली की ढेर सारी शुभकामनाएं दीं।\nआपको बात दें की इससे पहले संतकबीरनगर जिले के सबसे प्रसिद्ध बाबा तामेश्वर नाथ धाम स्थित सरोवर के तट पर 1 लाख से अधिक दीयों के साथ दीपोत्सव के कार्यक्रम का आयोजन भी वैभव चतुर्वेदी द्वारा किया गया है। इस आयोजन को सफल बनाने के लिए भी उन्होंबे क्षेत्र की जनता को आभार प्रकट किया है।\nPrevious articleदीवाली पर आम आदमी का महंगाई निकाल रही दिवाला, कैसे मनेगा त्योहार?\nNext articleगोरखपुर में आज होगा मां लक्ष्मी की प्रतिमाओं का विसर्जन, प्रशासन पूरी तरह से मुस्तैद


Sikar News - rajasthan news ellapathy39s doctors want to be the fake god of the public because the bill will stop their cheating | एलाेपैथी के डाॅक्टर जनता के नकली भगवान बनना चाहते हैं, क्याेंकि बिल से उनकी ठगी बंद हाे जाएगी - Dainik Bhaskar\nSikar News Rajasthan News Ellapathy39s Doctors Want To Be The Fake God Of The Public Because The Bill Will Stop Their Cheating\nएलाेपैथी के डाॅक्टर जनता के नकली भगवान बनना चाहते हैं, क्याेंकि बिल से उनकी ठगी बंद हाे जाएगी\nसीकर. केंद्र सरकार एनएमसी बिल लेकर अाई है। लोकसभा व राज्यसभा में यह पास हो चुका। राष्ट्रपति के हस्ताक्षर होते ही यह लागू हो जाएगा। देशभर के डॉक्टर इसका विरोध कर रहे हैं। लेकिन, क्या आपने सोचा ऐसा क्यों हो रहा है? केंद्र सरकार नए बिल में नर्सेज, अायुर्वेद, यूनानी अाैर होम्योपैथी के डाॅक्टराें काे एलाेपैथी दवा लिखने के अधिकार दे रही है। इन्हें इसी बात को लेकर टेंशन है। इन कुछ सालों में आयुर्वेद व होम्योपैथी की तरफ रुख बढ़ा है। तीन साल में ही 40 फीसदी मरीज इन दो पद्धतियों की तरफ बढ़े हैं। मैंने कई केस एेसे हैंडल किए हैं, जो एलोपैथी के डॉक्टर के काबू नहीं आए। अायुर्वेद, हाेम्याेपैथी, यूनानी डाॅक्टराें अाैर नर्सेज काे एलाेपैथी दवा लिखने का अधिकार मिलेगा ताे मरीजाें काे स्वास्थ्य सेवाएं नसीब हाेंगी। एलाेपैथी डाॅक्टर गांव-देहात की तरफ मुंह नहीं करना चाहते। एलाेपैथी के डाॅक्टर अायुर्वेद, यूनानी, हाेम्यापैथी अाैर नर्सेज के हुनर से डरे हुए हैं। इसलिए वे बिल का विराेध करने उतरे हैं। क्याेंकि हम सेवारत डाॅक्टराें की हड़ताल में मरीजाें काे बेहतर ढंग से हैंडल कर चुके हैं। एलाेपैथी के डाॅक्टराें काे लग रहा है उनकी दुकान उठ जाएगी। इसलिए अभी से वे केंद्र सरकार पर दबाव बनाने लगे हैं। बिल के विराेध में एलाेपैथी के डाॅक्टर हड़ताल पर जाएंगे ताे हम भी एकजुट हाेकर मरीजाें की बेहतर देखभाल कर दिखाएंगे।\nअंजनी कुमार शर्मा, आयुष चिकित्सक\nअब समझिए एनएमसी बिल काे लेकर क्याें विराेध कर रहे डॉक्टर, आंदोलन स्थगित किया\nएनएमसी बिल के विराेध में एलाेपैथी डाॅक्टरों का प्रस्तावित आंदोलन कश्मीर मुद्द्रे, पूर्व विदेश मंत्री सुषमा स्वराज के निधन अाैर देश में कई जगह बाढ़ के हालात हाेने के कारण स्थगित किया गया है। एलाेपैथी डाॅक्टराें का मानना है कि बिल में एेसा प्रावधान हुअा ताे सबसे ज्यादा नुकसान उन्हें हाेगा। एलाेपैथी के डाॅक्टराें की प्रैक्टिस पर असर पड़ेगा। मरीज दूसरी तरफ डायवर्ट हाे जाएंगे। वे नर्सेज, अायुर्वेद, यूनानी अाैर होम्योपैथी डाॅक्टराें से इलाज लेने लगेंगे।\nमेडिकल एडवाइजरी काउंसिल का गठन : केंद्र सरकार इस बिल में एक काउंसिल का गठन करेगी। जहां राज्य मेडिकल शिक्षा और ट्रेनिंग के बारे में अपनी समस्याएं और सुझाव दर्ज करा सकेंगे। इसके बाद यह काउंसिल राष्ट्रीय चिकित्सा आयोग को मेडिकल शिक्षा से संबंधित सुझाव देगी। इसके आधार पर ही आगे िनयम तय होंगे।\nमेडिकल संस्थानों की फीस : राष्ट्रीय चिकित्सा आयोग देशभर के सभी निजी मेडिकल संस्थानों में 40 फीसदी सीटों की फीस तय करेगा। बवी हुई 60 फीसदी सीटों की फीस निजी संस्थान खुद तय करेंगे।\nब्रिज कोर्स : इस बिल के धारा 49 में एक ब्रिज कोर्स करते ही आयुर्वेद, होम्योपेथी के डॉक्टर भी एलोपेथी इलाज करने के योग्य हो जाएंगे।\nएमसीआई के कर्मचारियों की सेवाएं होंगी समाप्त : राष्ट्रीय चिकित्सा आयोग की धारा 58 के अनुसार इस कानून के प्रभावी होते ही मेडिकल काउंसिल ऑफ इंडिया के साथ इसके अधिकारियों और कर्मचारियों की सेवाएं समाप्त हो जाएंगी। इसके एवज में उन्हें तीन महीने का वेतन और भत्ते मिलेंगे।\nमेडिकल की होगी एक परीक्षा : नए बिल के लागू होते ही देश के सभी मेडिकल कॉलेजों में एडमिशन के लिए केवल एक परीक्षा ही ली जाएगी। इस परीक्षा का नाम नेशनल एलिजिबिलिटी कम एंट्रेंस टेस्ट होगा।\nमेडिकल रिसर्च को बढ़ावा : इस बिल में मेडिकल रिसर्च को बढ़ाने का प्रावधान है। स्नातक और परास्नातक स्तर पर डॉक्टरों को दक्ष बनाने के लिए मेडिकल रिसर्च को बढ़ावा दिया जाएगा।\nकौन-कौन सी होंगी रेगुलेटरी बॉडी: एनएमसी के तहत चार अलग-अलग रेगुलेटरी बॉडी होंगी। अंडर-ग्रेजुएट मेडिकल एजुकेशन बोर्ड (यूजीएमईबी) और पोस्ट-ग्रेजुएट मेडिकल एजुकेशन बोर्ड (पीजीएमईबी)।\nइनकी जिम्मेदारियों में पाठ्यक्रम और चिकित्सा शिक्षा के लिए दिशा देना और चिकित्सा योग्यता को मान्यता प्रदान करना शामिल है।\nचिकित्सा मूल्यांकन और रेटिंग बोर्ड : बोर्ड के पास यूजीएमईबी और पीजीएमईबी द्वारा निर्धारित न्यूनतम मानकों को बनाए रखने में विफल रहने वाले संस्थानों पर मौद्रिक दंड लगाने की शक्ति होगी। यह नए मेडिकल कॉलेजों की स्थापना, पाठ्यक्रम शुरू करने और मेडिकल कॉलेज में सीटों की संख्या बढ़ाने के लिए भी अनुमति देगा।\nनैतिकता और चिकित्सा पंजीकरण बोर्ड : यह बोर्ड देश में सभी लाइसेंस प्राप्त चिकित्सा चिकित्सकों का एक राष्ट्रीय रजिस्टर बनाए रखेगा और पेशेवर और चिकित्सा आचरण को भी विनियमित करेगा। केवल रजिस्टर में शामिल लोगों को डॉक्टरों के रूप में अभ्यास करने की अनुमति दी जाएगी।\nगिरेबान में झांकंे एलाेपैथी के डाॅक्टर, गांव-देहात की ओर देखते तक नहीं : पाटाेदा\nएसके हाॅस्पिटल के अायुर्वेद चिकित्सक डाॅ. कैलाश पाटाेदा का कहना है कि एलाेपैथी के डाॅक्टर अपने गिरेबान में झांकंे। वे अपने स्वार्थ के लिए कराेड़ाें लाेगाें के स्वास्थ्य सेवाअाें के लाए बिल के विराेध में उतर अाए। सरकार के प्रयासाें में अड़ंगा डाल रहे हैं। वे जनता के नकली भगवान बनना चाहते हैं। ब्रिज काेर्स के बाद अगर अायुर्वेद, यूनानी, हाेम्याेपैथी डाॅक्टराें अाैर नर्सेज काे दवा लिखने का अधिकार दिया जाता है कि लाेगाें के हित में हाेगा। गांव में बैठे मरीजाें काे इलाज मिल सकेगा। सेवारत डाॅक्टर जब-जब कार्य बहिष्कार पर उतरे ताे हमने मरीजाें काे बेहतर इलाज दिया। भविष्य में जरूरत पड़ी ताे फिर जनता की सेवा करके दिखाएंगे।\nन्यूज़ीलैंड5रनो से पीछे